qundao/data-zh-poetry huggingface dataset:
云槎
作者：郑元祐
朝代：元

昆崙河源不易穷，灵槎万里待秋风。载云欲问成都卜，持节知成博望功。既犯星辰上天汉，盍为霖雨佐年丰？如何旅泊严陵里，只挂诗囊与钓筒？
仙山楼观图
作者：郑元祐
朝代：元

嵯峨三神山，仙圣之所居。芝草布庭阙，霞光曳衣裾。渴饮碧玉浆，饥餐紫琳腴。霓旌冉冉下，彤楼拥鸾舆。青童启藏室，帝命校宝书。齐心始能读，字字皆玄枢。朗咏以相授，灵风舞神鱼。天远靡得闻，何以能启予？空嗟珊瑚日，照耀金芙蕖。
仲春六日，辱陈敬初诸君枉顾，小饮敝楼，分得静字
作者：郑元祐
朝代：元
体裁：古风

葱肆不嗅荤，荜门惟习静。何此枉飞佩，诸君森相映。方惭乏词锋，安知堕语阱？酒杯浅于脐，楼居小如磬。敢云谐谑欢，遂忘跪跽敬。飞花落砚席，轻云拂麈柄。舍坐或屡舞，分题各成咏。莫非江海士，行应丘园聘。顾我拓飞蓬，更春不复盛。假如湛诚痴，何嫌宪非病？相会苟不乐，明朝雪盈镜。
仲春六日，辱陈敬初诸君枉顾，小饮敝楼，分得静字
作者：郑元祐
朝代：元

葱肆不嗅荤，荜门惟习静。何此枉飞佩？诸君森相映。方惭乏词锋，安知堕语阱？酒杯浅于脐，楼居小如磬。敢云谐谑欢，遂忘跪跽敬。飞花落砚席，轻云拂麈柄。舍坐或屡舞，分题各成咏。莫非江海士，行应丘园聘。顾我拓飞蓬，更春不复盛。假如湛诚痴，何嫌宪非病？相会苟不乐，明朝雪盈镜。
伏生授经图
作者：郑元祐
朝代：元

老无牙齿语音讹，断简残编缺字多。不赖闺中贤弱息，帝王典则竟消磨。
俞石涧读易处
作者：郑元祐
朝代：元

先生注易隐南城，激石松风答涧声。式玉式金王度在，一寒一暑岁功成。要参未画须心悟，洞彻群疑贵理明。蔀屋见星元是昼，寰瀛捩柁可无程。义精讵忍辞扪舌？乐大何妨枕曲肱。雨露每滋庭草绿，云霞不碍晓山横。成林讵舍千章木？求友难忘百啭莺。岁月推迁陈迹在，启蒙长忆酒同倾。
倪元镇古木竹石
作者：郑元祐
朝代：元

云林子，外生死，解内敬，为天使。带经而锄倦即休，亦复拈笔为林丘。树枝鳞皴崖石幽，若有人兮在空谷。招之不来兮，云惨瘁以令人愁。
催花雨
作者：郑元祐
朝代：元

陌头微雨细皑皑，陌上小桃红未开。尽日已催梅破萼，向阳还迫草抽荄。长镵早与栽黄独，深巷时须步绿苔。只恐晴明花发尽，须教梁燕早归来。
元宵怀钱塘二首·其二
作者：郑元祐
朝代：元

钱唐江上雪初晴，鳷鹊楼前月正明。万炬金莲开火树，六龙翠辔降瑶京。箫韶并入钧天奏，宫掖欢闻下土声。犹是向来歌舞地，鬼灯寒雨暗荒城。
元镇画
作者：郑元祐
朝代：元

倪郎作画如斲冰，浊以净之而独清。溪寒沙瘦既无滓，石剥树皴能有情。珊瑚忽从铁网出，瑶草乃向斋房生。譬则饮酒不求醉，政自与物无亏成。
六月六日，初度有感
作者：郑元祐
朝代：元

三十六陂空似昔，荷花荷叶待谁看？星辰不合躔龙尾，性命何嫌似鼠肝？盘石处安心不转，蓼莪才说泪难乾。晚来惟有墙头月，依旧清辉照鹖冠。
兰
作者：郑元祐
朝代：元

恊以鼓琴，世谁知音？采苢纫佩，湘江水深。兰生棘中，如石轥玉。玉受不瑳，幽香满谷。
凌波仙
作者：郑元祐
朝代：元

迢迢湘浦秋，盈盈洛川月。镜空离鸾舞，天远孤鸿灭。木叶向人下，瑶草带愁折。有怀无由寄，琴心谩三叠。
出塞七首，效少陵
作者：郑元祐
朝代：元

已踰乌盭山，未涉狐奴水。饥羸形骸黑，枕戈待明起。将军方蹋鞠，天地入马箠。吾侪亦何人？一死等蝼蚁。秦时闾左戍，汉家弛刑徒。髑髅弃瀚海，天阴哭呜呜。我非望生还，魂魄迷归途。但愿戈矢利，委身斲狂胡。吁嗟载笔书，不纪万骨枯。受诏武台宫，西遮钩营道。阸虎射命中，相从愿深讨。蹑血焚龙庭，以功当横草。平沙列部伍，鲜整旄与葆。奚虑蛇豕繁，一鼓欃枪扫。归取万户侯，岁月未云老。糒吞天山雪，衣裂青海风。前行几千里，不见单于宫。走马脱辔头，所恃五石弓。乡井岂不怀？简书戒命洪。黄尘触垒起，勇奋奔貔熊。铅刀异莫邪，所觊一割功。骑羊五岁儿，出没区脱中。翻身异鸟鼠，快捷如飞鸿。生理不土著，水草无丰凶。一战那足平，燕然方勒功。烽烟边上发，塞雁群南翔。仰睇冥冥天，风雩雨雪霜。驱马上崖谷，悲笳咽云黄。弃绝骨肉亲，讵弗怀故乡？军声动剑戟，炮火烧衣裳。鞠育非寡恩，道远不得将。吞咽复何愤，思虏其名王。边尘暮犹黑，鬼燐出霜草。转战图报国，宁虑骨枯槁？人生无百年，一毙不待老。但愿土境富，微躯奚足道？勋业铭旗常，秋天气同杳。
出塞七首，效少陵·其一
作者：郑元祐
朝代：元
体裁：古风

已踰乌盭山，未涉狐奴水。饥羸形骸黑，枕戈待明起。将军方蹋鞠，天地入马箠。吾侪亦何人，一死等蝼蚁。
出塞七首，效少陵·其一
作者：郑元祐
朝代：元

已踰乌盭山，未涉狐奴水。饥羸形骸黑，枕戈待明起。将军方蹋鞠，天地入马箠。吾侪亦何人？一死等蝼蚁。
出塞七首，效少陵·其七
作者：郑元祐
朝代：元

边尘暮犹黑，鬼燐出霜草。转战图报国，宁虑骨枯槁？人生无百年，一毙不待老。但愿土境富，微躯奚足道？勋业铭旗常，秋天气同杳。
出塞七首，效少陵·其三
作者：郑元祐
朝代：元

受诏武台宫，西遮钩营道。阸虎射命中，相从愿深讨。蹑血焚龙庭，以功当横草。平沙列部伍，鲜整旄与葆。奚虑蛇豕繁，一鼓欃枪扫。归取万户侯，岁月未云老。
出塞七首，效少陵·其二
作者：郑元祐
朝代：元

秦时闾左戍，汉家弛刑徒。髑髅弃瀚海，天阴哭呜呜。我非望生还，魂魄迷归途。但愿戈矢利，委身斲狂胡。吁嗟载笔书，不纪万骨枯。
出塞七首，效少陵·其五
作者：郑元祐
朝代：元

骑羊五岁儿，出没区脱中。翻身异鸟鼠，快捷如飞鸿。生理不土著，水草无丰凶。一战那足平，燕然方勒功。
出塞七首，效少陵·其六
作者：郑元祐
朝代：元

烽烟边上发，塞雁群南翔。仰睇冥冥天，风雩雨雪霜。驱马上崖谷，悲笳咽云黄。弃绝骨肉亲，讵弗怀故乡？军声动剑戟，炮火烧衣裳。鞠育非寡恩，道远不得将。吞咽复何愤，思虏其名王。
出塞七首，效少陵·其四
作者：郑元祐
朝代：元
体裁：古风

糒吞天山雪，衣裂青海风。前行几千里，不见单于宫。走马脱辔头，所恃五石弓。乡井岂不怀，简书戒命洪。黄尘触垒起，勇奋奔貔熊。铅刀异莫邪，所觊一割功。
出塞七首，效少陵·其四
作者：郑元祐
朝代：元

糒吞天山雪，衣裂青海风。前行几千里，不见单于宫。走马脱辔头，所恃五石弓。乡井岂不怀？简书戒命洪。黄尘触垒起，勇奋奔貔熊。铅刀异莫邪，所觊一割功。
刘功父汉川亭
作者：郑元祐
朝代：元

玉峰深隐汉川君，安稳书巢卧白云。天禄校书儿辈在，青山留为客书裙。
刘母丁夫人挽词
作者：郑元祐
朝代：元

忠养儿能孝，居官不患贫。长言远游客，兼是未亡人。主绩机恒纺，尸饔馔必亲。课孙裨缺学，为子款佳宾。莲幕方图养，蓉城忽返真。两雏悲塌翼，诸友为沾巾。泪断枯鱼索，愁凝绣鹄茵。佳城瘗何日？瞻望极酸辛。
古书行，赠吴孟思
作者：郑元祐
朝代：元
体裁：古风

苍颉四目通神明，制字以来几变更。籀创大篆岂柱史，石鼓有刻非无徵。骊珠煌煌几千颗，照烛万世开章程。周平东迁帝纽解，甄酆继出加研精。秦斯学荀儒运阨，独负小篆超焚坑。戈森剑列出华玉，百世是宝堪依凭。次仲忽挟八分起，喜动吕政消威棱。一朝槛车化鹤去，传闻无乃非人情？政方鞭戮海宇日，程邈继仲尤知名。六国灭姬旋自灭，人如乱麻死长城。神工异画先后出，隶法变篆由邈兴。十年覃思非不苦，习趋简便令人轻。堂堂逵门许叔重，愤悱缺讹复著经。三才万物总蒐讨，一掣屋蔀瞻繁星。慎于六义功不细，朽骨逮今馀德馨。汉章变草本伯度，波磔与隶犹相仍。俗书姿媚相扇告，韩论匪激毋深惊。千年阳冰绍斯迹，有茂其实蜚英声。圭璧煌煌照衰世，白马记与庶子铭。两徐识解更卓特，著书翼慎言庚庚。张侯豹姿编复古，金薤琳琅垂九清。皇元笃生赵文敏，扫世糠秕开群盲。龙翔凤翥彩云晚，夹以日驭扬双旌。自公骑箕上天去，众论悉与濮阳生。生名吴睿孟思字，篆隶可宝如璜珩。周旋向背尽规矩，分布上下纷纵横。囊锥画沙泯芒角，宝树出网含光晶。研裂云根剑就淬，射穿杨叶弓开枰。刊题班班满山石，姓名往往闻帝京。赠言无如胡汲仲，我乃蚓窍蝇薨薨。阖闾城中每相见，愧我头白君眼青。长歌哦成三月暮，妒妇无能空拊膺。
古书行，赠吴孟思
作者：郑元祐
朝代：元

苍颉四目通神明，制字以来几变更。籀创大篆岂柱史？石鼓有刻非无徵。骊珠煌煌几千颗，照烛万世开章程。周平东迁帝纽解，甄酆继出加研精。秦斯学荀儒运阨，独负小篆超焚坑。戈森剑列出华玉，百世是宝堪依凭。次仲忽挟八分起，喜动吕政消威棱。一朝槛车化鹤去，传闻无乃非人情？政方鞭戮海宇日，程邈继仲尤知名。六国灭姬旋自灭，人如乱麻死长城。神工异画先后出，隶法变篆由邈兴。十年覃思非不苦，习趋简便令人轻。堂堂逵门许叔重，愤悱缺讹复著经。三才万物总蒐讨，一掣屋蔀瞻繁星。慎于六义功不细，朽骨逮今馀德馨。汉章变草本伯度，波磔与隶犹相仍。俗书姿媚相扇告，韩论匪激毋深惊。千年阳冰绍斯迹，有茂其实蜚英声。圭璧煌煌照衰世，白马记与庶子铭。两徐识解更卓特，著书翼慎言庚庚。张侯豹姿编复古，金薤琳琅垂九清。皇元笃生赵文敏，扫世糠秕开群盲。龙翔凤翥彩云晚，夹以日驭扬双旌。自公骑箕上天去，众论悉与濮阳生。生名吴睿孟思字，篆隶可宝如璜珩。周旋向背尽规矩，分布上下纷纵横。囊锥画沙泯芒角，宝树出网含光晶。研裂云根剑就淬，射穿杨叶弓开枰。刊题班班满山石，姓名往往闻帝京。赠言无如胡汲仲，我乃蚓窍蝇薨薨。阖闾城中每相见，愧我头白君眼青。长歌哦成三月暮，妒妇无能空拊膺。
古墙行，并序
作者：郑元祐
朝代：元
体裁：古风

崒嵂环墙连数堵，宋亡犹是循王府。渡南功臣王第一，赐第钱塘贮歌舞。筑墙远取南山土，军士肩赪汗流股。桢干停匀杵筑坚，小却犹支三百年。当时能留岳忠武，返旆定可铭燕然。嫖姚忘家子婿戮，宰嚭卖国身名全。偷安湖山忘大辱，诏谕江南等臣仆。萧墙缭周千柱宫，只欠甑泥蒸后筑。带砺镌铭在甲第，筑墙不厌高于屋。远雁秋横五国城，帛书无复泪交倾。可怜忠臣痛刻骨，空令志士死结缨。佞显忠诛谁得失，二百年馀昭白日。旧时每见古墙边，鬼灯夜暗光如漆。墙土于今化作灰，欲问故老心先摧。只有省垣新筑后，鼓角声殷吴山隈。
古墙行，并序
作者：郑元祐
朝代：元

崒嵂环墙连数堵，宋亡犹是循王府。渡南功臣王第一，赐第钱塘贮歌舞。筑墙远取南山土，军士肩赪汗流股。桢干停匀杵筑坚，小却犹支三百年。当时能留岳忠武，返旆定可铭燕然。嫖姚忘家子婿戮，宰嚭卖国身名全。偷安湖山忘大辱，诏谕江南等臣仆。萧墙缭周千柱宫，只欠甑泥蒸后筑。带砺镌铭在甲第，筑墙不厌高于屋。远雁秋横五国城，帛书无复泪交倾。可怜忠臣痛刻骨，空令志士死结缨。佞显忠诛谁得失？二百年馀昭白日。旧时每见古墙边，鬼灯夜暗光如漆。墙土于今化作灰，欲问故老心先摧。只有省垣新筑后，鼓角声殷吴山隈。
可斋
作者：郑元祐
朝代：元

大哉宣圣，以诗教我。兴观群怨，皆与曰可。诚笃是学，感发志意。善善恶恶，庶全美刺。诗人得失，于焉考见。妍媸在已，反省毋眩。和以处众，不至于流。设使雷同，其道亦缪。惩创羞恶，中惟一致。温柔敦厚，慎勿暴气。用以事亲，孝哉有子。移以为忠，曾不越此。鸟兽草木，名类匪一。惟笃学问，旁资多识。是我宣圣，以诗设教。下逮百王，是则是效。嘉子嗜学，尤勤于诗。以可名斋，义实在兹。六义具存，既殚源委。以咏以歌，性情斯理。
吊刘龙洲墓
作者：郑元祐
朝代：元

宋渡南如晋永嘉，屈辱更甚惭栖鸦。才贤尽毙贼桧手，君相甘同鲁妇髽。孝皇悲愤痛莫雪，士逃窜诛能几家？翁也诸侯老宾客，有泪每落西风笳。南楼载酒桂花晚，经纶志在言非誇。且将南山抉虎穴，岂但东海刳鲸牙？长敌疏章过恸哭，况闻远雁来龙沙。林苏与白出处异，便欲呼起能无哗？醉乡生死忘今古，酒熟莼香鱼可叉。和戎自有祈请便，经天非无博望槎。瞪视乾坤谢轩冕，朽骨深瘗山之涯。娄江东流山蕴玉，翁也墓此谁疵瑕？荒陵无人浇麦饭，废家有树开梨花。荧荧鬼燐出松坞，想翁来游路匪赊。
同郑基本初访吴庠郑元祐明德教授、俞鼎叔铉学正，教授留饮斋中。是夕雪，因相与联句以纪一时会盍
作者：郑元祐
朝代：元

中吴泮宫古，广文官舍敞。佩衿方休诵，冠带骈憩鞅。岁晏云四合，雪暮霰交响。飞帘势簸扬，滕六影下上。污邪毕洁净，坱轧周涤荡。若将混端倪，无复别封壤。飒沓竹末俯，碎兀木本强。漏壶咽铜龙，城柝卧素蟒。冰澌静胶研，颢气深刺幌。香乾芸散帙，味永齑冻盎。拥褐肩独耸，击钵技自痒。诗盟得寒郊，茗饮失粗党。路迷梁园邈，地失程门丈。殊怜局驴背，颇快衣鹤氅。沈廖度郢曲，浩溔泛剡桨。流风注存心，叔世入纡想。戍遥皲瘃苦，野旷爪牙攘。好音怀鸱枭，怪物绝魍魉。愿追文正躅，不辞庆历党。层甍庋诸经，直道扩群枉。新知春兰蔼，旧游曙星朗。谦虚侧皋比，欲寡贱熊掌。张灯初筵秩，举爵朋酒飨。黄羞登俎柑，白荐作羹鲞。叙齿先一饭，探钱罄馀帑。清宜禅僧分，瑞许贤守赏。螟蝝殄无类，来牟熟有象。阴褰天光发，阳复履道长。高视吞八九，独立配参两。幸敦君子交，再极尼丘仰。
向年与岳汉阳、赵宛丘同登荆溪王氏仁寿堂，今几四十稔。时允同尚未生，兹允同出拜，感念今昔，赋以与之
作者：郑元祐
朝代：元
体裁：古风

昔年尝登仁寿堂，岳赵两侯与颉颃。周情孔思蔼胸臆，商彝雒鼎陈宝藏。名画珠官启丹碧，法书金薤垂琳琅。官窑器列八珍馔，博山炉焚三杰香。稽经考史发言论，跨秦越汉谭文章。惟时石坞梅花吐，肩舆起穿林岭长。溪回路转雪欲作，薄暮似绕罗浮傍。归途列炬兼击柝，候人奔迓遥相望。南枝禽翻北枝冻，置酒张灯罗艳妆。主宾一时极驩会，转头于今四十霜。赵登廊庙岳物故，我仍饥驱行四方。人生那能免离合，世运乃尔罹惨伤。乾坤疮痍战尘黑，溪山破碎愁云黄。华屋终焉变瓦砾，旧厌梁肉今糟糠。子之家居尤可念，蒿艾丛深蹲虎狼。幸哉仁者必有后，出赘于此存豪芒。子之拜我我增慨，衰颓有几桑榆光。朋俦凋落世变苦，安得不及我涕滂？
向年与岳汉阳、赵宛丘同登荆溪王氏仁寿堂，今几四十稔。时允同尚未生，兹允同出拜，感念今昔，赋以与之
作者：郑元祐
朝代：元

昔年尝登仁寿堂，岳赵两侯与颉颃。周情孔思蔼胸臆，商彝雒鼎陈宝藏。名画珠官启丹碧，法书金薤垂琳琅。官窑器列八珍馔，博山炉焚三杰香。稽经考史发言论，跨秦越汉谭文章。惟时石坞梅花吐，肩舆起穿林岭长。溪回路转雪欲作，薄暮似绕罗浮傍。归途列炬兼击柝，候人奔迓遥相望。南枝禽翻北枝冻，置酒张灯罗艳妆。主宾一时极驩会，转头于今四十霜。赵登廊庙岳物故，我仍饥驱行四方。人生那能免离合？世运乃尔罹惨伤。乾坤疮痍战尘黑，溪山破碎愁云黄。华屋终焉变瓦砾，旧厌梁肉今糟糠。子之家居尤可念，蒿艾丛深蹲虎狼。幸哉仁者必有后，出赘于此存豪芒。子之拜我我增慨，衰颓有几桑榆光。朋俦凋落世变苦，安得不及我涕滂？
听雨楼
作者：郑元祐
朝代：元

每爱沧江听雨眠，不应愁绝似今年。建瓴长恐崩高屋，鍊石徒闻补漏天。响入北廊葭菼乱，湿增傍壁薜萝牵。白头倦客孤蓬底，尚想躬耕有石田。
吴兴道场山
作者：郑元祐
朝代：元

道场古名刹，浮图冠其山。峰峦日星上，栋宇云雾间。罗立千柱宫，欲亢九虎关。苏公昔出守，以齿鬓未斑。诗如九河奔，留列青崭颜。至今作虹气，夜电锼神奸。赵侯景苏者，水绿芙蕖殷。公馀继笑咏，暂可抛愚顽。
吴桓王墓
作者：郑元祐
朝代：元

有吴桓王之墓田，乃在盘门南郭边。墓中玉凫久化土，石上赤乌犹纪年。寒食无人洒麦饭，东风满地飘榆钱。功昭前代启吴祚，葬地合择名山川。阖闾城南不百步，土薄易致耕夫穿。昭纮众臣号详密，虑不及此宁非愆？缅思山东举义日，郿炷顾已无诸贤。惟王父子起相继，黄星闪避东南天。假之修龄定四海，许下岂容瞒著鞭？凿山掩匠等发掘，朽壤一抔谁独专？白杨萧萧北邙路，姓名能得几人传？
周左丞玉雪坡
作者：郑元祐
朝代：元

玉雪坡前一色云，更无纯白斗氤氲。春回土脉孤亭在，山掩人家半路分。铁石峥嵘推宗相，江湖冷落念番君。调羹佳实花时见，喷笛清风海内闻。墨积砚坳留凤咮，香飘池上点鹅群。商盘久向坑灰冷，秦篆何曾野火焚？已翼庙谟跻丙魏，兼闻户履有河汾。腐儒独愧身如腊，已老何殊辟蠹芸？
和吴宗师，寄张贞居
作者：郑元祐
朝代：元

齐老堂前烟树空，真人锡类坐神宫。一缣今赉高年帛，重壤惊回秃发翁。琳馆花残春欲雨，石坛松老夜多风。遥思问道崆峒处，都在衢尊盎盎中。
和宇文子贞见寄
作者：郑元祐
朝代：元

别来见话幽人屋，此去当扶野老筇。泾底鱼肥春欲上，墙阴荠嫩雪犹封。斋庖不轹频炊釜，山屐应留屡舞踪。它日孙依外家学，书签题墨写教浓。
和徐生芾元宵有感
作者：郑元祐
朝代：元

钱王宫阙暮烟平，陆海金莲此夜明。潮去潮来沦霸业，花开花落故陪京。九天歌舞销尘劫，万井轮蹄捲市声。今日桓伊江上笛，卧吹落月下空城。
和潘子素宿倪元镇宅，送张贞居还茅山
作者：郑元祐
朝代：元

扣舷溪子发阳阿，落叶霜林见鸟窠。清閟阁前春意早，萧梁台上月明多。倾瞻鸣雁嵇中散，仰视飞鸢马伏波。对酒息思千古事，潘郎刺促为谁歌？
和萨天锡留别张贞居，寄倪元镇
作者：郑元祐
朝代：元

梁溪岁暮若为情，溪上梅花待晓晴。径雪冷埋山屐齿，檐冰夜堕石床声。《内篇》携向松根读，如意持将竹里行。短晷何能理幽事？南窗剪烛话寒更。
喜雪寄达监司，次寿道韵二首
作者：郑元祐
朝代：元

去年南国暖如蒸，岁尽犹多扑缘蝇。直恐蛇神司有厉，可须麟笔纪无冰。元勋复相调金铉，稔岁恒占应玉绳。伫听赓歌继豳雅，万年枝上日东升。正自风流歌白雪，何须辛苦赋青蝇？成章雾豹方依穴，鼓枻神鱼欲上冰。剑具寒侵璊玉璏，宫悬冻直綵绒绳。枯鳞望活西江水，涸辙何因有斗升？
喜雪寄达监司，次寿道韵二首·其一
作者：郑元祐
朝代：元

去年南国暖如蒸，岁尽犹多扑缘蝇。直恐蛇神司有厉，可须麟笔纪无冰。元勋复相调金铉，稔岁恒占应玉绳。伫听赓歌继豳雅，万年枝上日东升。
喜雪寄达监司，次寿道韵二首·其二
作者：郑元祐
朝代：元

正自风流歌白雪，何须辛苦赋青蝇？成章雾豹方依穴，鼓枻神鱼欲上冰。剑具寒侵璊玉璏，宫悬冻直綵绒绳。枯鳞望活西江水，涸辙何因有斗升？
嘉潘总戎征南回
作者：郑元祐
朝代：元

万里乘轺出帝城，涉波南海斩奔鲸。回辕不困壶中隐，乘棹来寻谷口耕。尚可班荆谈智略，何嫌拾芥取功名？更吹箫管扬州去，莫遣春愁白发生。
园隐
作者：郑元祐
朝代：元

麻姑山下地仙家，谖草春深剩著花。雊雉逐雌催刈麦，鸣鸠呼雨课锄瓜。放歌不厌牛亲饭，对客何妨虱屡爬？一夜南坡雷雨作，竹萌迸地蕨抽芽。
复见心豫章山房
作者：郑元祐
朝代：元

豫章拔地即参天，突兀山房樟树边。僧占绿阴开户牖，境因黄落见山川。神机触破栽培力，佛慧看空大小年。一自龙驹踏人后，交柯密叶正骈骈。
夏驾湖
作者：郑元祐
朝代：元

吴王城西夏驾湖，至今草木青扶疏。想见吴王来避暑，后宫濯濯千芙蕖。酣红矗翠总殊绝，谁似西施天下无？西施醉凭水窗睡，曼衍鱼龙张水戏。月上湖头王醉醒，归舟莲炬繁如星。不知拥扇暍人者，日夜窥吴不暂舍。
天台山图
作者：郑元祐
朝代：元

万八千丈天台山，仙人抱琴时往还。丝声落涧秋潺潺，曲终蜚云舞玄鹤，霞光楼观难跻攀。
天池
作者：郑元祐
朝代：元

立石如云不待鞭，兀临池水看青天。下潜灵物疑无底，傍溉山畦似有年。刺水翠苗霜后在，舞风珠树月中悬。太湖万顷应凡浊，閟此泓渟一勺泉。
奉柳太常道传
作者：郑元祐
朝代：元

乌蜀先生双鬓丝，莼鲈江上故园思。水光闪闪金壶墨，石理硁硁玉佩辞。水落鱼龙秋不雨，月明乌鹊夜无枝。名山蚤选藏书穴，趁取蒲轮未召时。
姑苏台
作者：郑元祐
朝代：元

城西高台高百尺，传是吴王旧游迹。百花正开西子醉，明月芳洲照清夕。娇颜如花醉王侧，城上乌啼晓星白。歌鼓声消醉未消，越王已将兵来朝。鏦金挝鼓殷天地，兵败可复栖夫椒？吴人遗恨化潮汐，暮往朝来箭径直。不然自可君甬东，何用萧萧马嘶驿。
子固水仙
作者：郑元祐
朝代：元

仙姿艳玉肌，轻拂五铢衣。罗袜凌波去，香尘蹙步飞。
子庭古木
作者：郑元祐
朝代：元

巨材千稔资，特立僵挺挺。东风吹不回，雪崖冰壑冷。
子昂临东坡竹
作者：郑元祐
朝代：元

戏墨王孙似子瞻，鸡栖石上着毵毵。汴京回首西风急，流落江南共海南。
子昂兰
作者：郑元祐
朝代：元

孤臣万古愁，湘渚水东流。江芷汀蓠满，空令泣楚囚。
宣城姚秀才弃举业，为道士于升州
作者：郑元祐
朝代：元

娟娟月出敬亭山，曾照书声竹树间。澹墨何须题雁塔？扁舟先已过龙湾。仙人观阙云端见，帝子笙箫月下还。水驿花开笑相问，澹波谁似白鸥闲？
宴顾氏芝云堂，分韵得玉字
作者：郑元祐
朝代：元

开士枉遥驾，贞人启华屋。座接麈谈素，酒倾麟壶绿。远山横书幌，飞花落棋局。谷芳寄荃蕙，夕阴留梧竹。双丝夹鹍弦，群书閟鱼目。迹异心匪殊，语契道难渎。接驩虽云暂，后会讵可卜？离怀渺烟水，遐音毋金玉。
宾月楼
作者：郑元祐
朝代：元

最爱香山宾月楼，清光全得太湖秋。鱼龙出向初筵舞，蟾兔来从上客游。凝阁绿苔须士赋，委波金镜属谁收？江山千古才情在，牛渚何人独献酬？
宿通玄观
作者：郑元祐
朝代：元

褰衣度松声，泉石泫斜照。采薇入山阿，白云起岩徼。仙人驾青牛，泠然下虚峭。璚璈鼓春风，空歌发微妙。擘麟伤玉醴，服之五情疗。前林忽瞑色，海月涌圆峤。天高帝清寒，万里入遐眺。嵯峨玄通阙，磴道归萝茑。孙登劳我思，木末戛长啸。
寄于彦成高士
作者：郑元祐
朝代：元

文锋久淬鸊鹈膏，鞍甲藏身百战鏖。王簿宅前春载酒，李绅祠下醉挥毫。乡关未觉东林远，光焰终如北斗高。儒老感君难报称，黄金随力铸韦皋。
寄云南萧元帅
作者：郑元祐
朝代：元

南望元戎玉帐寒，炎炎桂海息狂澜。牵狮入贡金连索，骑象来朝罽织鞍。丞相渡泸先鬓白，将军标柱独心丹。春波涸尽思霖雨，箕毕星缠夜夜看。
寄云南萧总戎
作者：郑元祐
朝代：元
体裁：古风

将军昔麾白虎幡，指率虎士平云南。大山丰林犀象窟，青山一束西横担。诸军落险坐如猬，下嗔长鲸手独探。威行武侯擒纵地，大旗森立如松杉。整师徐行身后殿，点胄还国无留簪。总戎既已等却谷，相国正可同曹参。自参大政论国柄，载具清静民心甘。凤驾祥云忽铩翮，公论在人宁久酣？皇明晁彻烛群连，蔀蔽尽彻俭谋戡。将军复整苍玉佩，入朝拜手仪容谙。念臣已老心则壮，宝镜在匣秋儋儋。圣君万岁国基固，明堂缔搆须楩楠。
寄云南萧总戎
作者：郑元祐
朝代：元

将军昔麾白虎幡，指率虎士平云南。大山丰林犀象窟，青山一束西横担。诸军落险坐如猬，下嗔长鲸手独探。威行武侯擒纵地，大旗森立如松杉。整师徐行身后殿，点胄还国无留簪。总戎既已等却谷，相国正可同曹参。自参大政论国柄，载具清静民心甘。凤驾祥云忽铩翮，公论在人宁久酣？皇明鼌彻烛群连，蔀蔽尽彻俭谋戡。将军复整苍玉佩，入朝拜手仪容谙。念臣已老心则壮，宝镜在匣秋儋儋。圣君万岁国基固，明堂缔搆须楩楠。
寄倪云林
作者：郑元祐
朝代：元

经锄斋外月娟娟，尝照梅花纸帐眠。回首三年几圆缺？尘埃堆垛白云篇。
寄吴江知州干寿道
作者：郑元祐
朝代：元

熙熙爱日仰高亭，亭外天寒渚柏青。晓驾朱轓理公事，夜烧银烛校馀经。炊烟白际鱼龙国，野稻黄铺雁鹜汀。三载政成儒术验，玉堂亲擢暂须停。
寄宇文国相
作者：郑元祐
朝代：元

精思亭上李文饶，且袖经纶镇海潮。相业从容龙尾道，唐家复数中兴朝。
寄宛丘赵祭酒
作者：郑元祐
朝代：元

当阳圣主重师臣，妙选儒宗赞大钧。神格西廱夔典乐，名高北斗愈垂绅。金绳著钮编珠贝，瑶草纾花毓凤麟。老我钓纶江海上，烟波空爱白鸥驯。
寄张仲敏
作者：郑元祐
朝代：元
体裁：古风

子居阖闾城，有屋蔽风雨。心融诗书泽，口断儿女语。客庖妇供馔，茗灶手自鬻。外屦多弗却，束脯乾可茹。如何舍之去，昼堕缘栋鼠。朱门盍华簪，青冥无凡羽。已随凤鸣冈，尚感雁遵渚。于以见贞操，屯贞贵能处。
寄张仲敏
作者：郑元祐
朝代：元

子居阖闾城，有屋蔽风雨。心融诗书泽，口断儿女语。客庖妇供馔，茗灶手自鬻。外屦多弗却，束脯乾可茹。如何舍之去？昼堕缘栋鼠。朱门盍华簪，青冥无凡羽。已随凤鸣冈，尚感雁遵渚。于以见贞操，屯贞贵能处。
寄张宣慰
作者：郑元祐
朝代：元

此老悬车日，颜丹发尚玄。由来行乐处，须及未衰年。令子工为政，诸孙雅尚贤。固应歌舞地，长见月初圆。
寄张景昭二首
作者：郑元祐
朝代：元

旧宅桃花坞，流波映草堂。睽离将二月，听雨在方床。梧竹荫萧斋，苔花绿上阶。可堪春欲去，捉笔遣吟怀。
寄张景昭二首·其一
作者：郑元祐
朝代：元

旧宅桃花坞，流波映草堂。睽离将二月，听雨在方床。
寄张景昭二首·其二
作者：郑元祐
朝代：元

梧竹荫萧斋，苔花绿上阶。可堪春欲去，捉笔遣吟怀。
寄李大本，兼柬理江阴
作者：郑元祐
朝代：元

不见李丹名父子，澄江日日水烟中。角声古戍凄霜月，暝色孤帆乱渚鸿。苜蓿阑干朝采上，蒹葭零落岁华空。登高能赋陪熊轼，却是穷吟倚北风。
寄杨士可巡检
作者：郑元祐
朝代：元

警逻深山行夕岚，日严笳鼓罢幽探。坐中拄笏知非据，马上弯弓想渐谙。桃叶长年思共渡，菊英何日采盈甔？扬雄干柱华榱宅，只在辉辉北斗南。
寄杨彦远隐君
作者：郑元祐
朝代：元

子云家在让王村，昆弟三人行最尊。胜槩不烦多屋宇，醉乡元自有乾坤。蒙天锡福身长健，与物为春道自存。璊玉坠枝桃结子，翠幢罗盖竹生孙。按歌亲制萦云曲，教舞长开待月轩。艺足稻田青雨泼，睡浓嶶帐锦香温。不于野隐惭雌伏，政以朝趋怯骏奔。比迹梁鸿脱尘网，追踪巢父洗心源。佛香梵夹还投老，取次毗邪不二门。
寄沈存斋
作者：郑元祐
朝代：元

终惠长歌瘦马行，杜陵头白泪纵横。风云满地无春草，顷刻难忘向主鸣。
寄泰兼善总制
作者：郑元祐
朝代：元

征凤鲜于专节制，戮鲸王式任偏裨。长江谩击中流楫，落日方悬大将旗。夜泣寒机嫠掷纬，朝妆明镜女扬眉。丈夫身在难乾没，三秀煌煌是紫芝。
寄潘子素文学
作者：郑元祐
朝代：元

与子同庚命不同，悠悠江海异穷通。潜鳞易借风云力，朽蘖难论雨露功。欲进老人圯上履，可孤焦尾峄阳桐？河阳县里花千树，不借孤芳一朵红。
寄王可矩宗伯二首
作者：郑元祐
朝代：元

江上羊裘把钓翁，一竿烟雨致时雍。客星祠下山千尺，不在云台彩画中。昔年簪笔上瀛洲，万里青云映黑头。相业要知霜后柏，烝徒有楫济川舟。
寄王可矩宗伯二首·其一
作者：郑元祐
朝代：元

江上羊裘把钓翁，一竿烟雨致时雍。客星祠下山千尺，不在云台彩画中。
寄王可矩宗伯二首·其二
作者：郑元祐
朝代：元

昔年簪笔上瀛洲，万里青云映黑头。相业要知霜后柏，烝徒有楫济川舟。
寄贞居张儒仙
作者：郑元祐
朝代：元

露冷玄洲草木疏，砚泉分得涧循除。钩题石记脩人表，笔削山经作志书。丹鼎晓温松节酒，茗瓯春点菊苗菹。残骸若有登真分，亦欲西游候羽车。
寄贡泰甫授经二首
作者：郑元祐
朝代：元

姑苏台下雨声寒，舍馆青灯语夜闲。父子日为师友处，遗经不厌静中看。风风雨雨百花洲，何日春晴一醉游？满日青山吟藉草，鸱夷未许独扁舟。
寄贡泰甫授经二首·其一
作者：郑元祐
朝代：元

姑苏台下雨声寒，舍馆青灯语夜闲。父子日为师友处，遗经不厌静中看。
寄贡泰甫授经二首·其二
作者：郑元祐
朝代：元

风风雨雨百花洲，何日春晴一醉游？满日青山吟藉草，鸱夷未许独扁舟。
寄赠华阳洞隐者
作者：郑元祐
朝代：元

一自玄洲守法庐，研泉分得涧循除。钓头石记修人表，笔削山经作志书。丹灶晚温松节酒，茶瓯春点鞠苗菹。残骸若有登真分，亦欲西游候羽车。
寄郑长卿
作者：郑元祐
朝代：元

吾宗自昔有升沈，况复姬嬴远至今。世讶孙枝发枯蘖，人推祖德返遗金。螭头未必云萦佩，谷口何嫌雪满簪？自恨衰年多病苦，药囊时乞细探寻。
寄金山普衲
作者：郑元祐
朝代：元

金鳌背上郁蓝天，长有神龙卫法筵。午夜江声推月上，浪花如雪寺门前。
寄颜元卿院判二首
作者：郑元祐
朝代：元

户外梅花落峭寒，窗前银烛剪更阑。贾生只为忧明主，华发萧萧镜里看。年华汨汨可相饶，鱼跃春冰逆上潮。畎亩怀君不忘处，汲生难远武皇朝。
寄颜元卿院判二首·其一
作者：郑元祐
朝代：元

户外梅花落峭寒，窗前银烛剪更阑。贾生只为忧明主，华发萧萧镜里看。
寄颜元卿院判二首·其二
作者：郑元祐
朝代：元

年华汨汨可相饶，鱼跃春冰逆上潮。畎亩怀君不忘处，汲生难远武皇朝。
寿乐亭
作者：郑元祐
朝代：元

西隐西边寿乐亭，六时天乐语檐铃。傍人驯鹤行穿竹，掠水飞鱼出听经。月到中庭开碧落，星从南极上沧溟。千年一息那伽定，长结慈云拥帝青。
寿春官达郎中
作者：郑元祐
朝代：元

清油幕下紫薇开，身总群纲儗上台。桂海已闻京观筑，越裳还见贡琛来。诗书未与秋摇落，刀尺难从世剸裁。廊庙栋梁须致用，贞松合抱是良材。
寿李廉使
作者：郑元祐
朝代：元

立秋三日是生申，督饟功高海若驯。金节已悬岩下电，绣衣仍应日边春。久从隶古森波磔，复向心源揖圣神。野老愿留吴下住，一新漕政答鸿钧。
山居图二首
作者：郑元祐
朝代：元

卑栖拙谋身，旷望时纵目。山气晓亦佳，烧痕晴自绿。轹金扳松屑，解缨濯岩瀑。幽怀良自怡，谁云有延促？惟是安僻境，本非薄荣名。松根听泉坐，溪边看云行。夜雨下黄叶，春风开紫荆。物理有代谢，古人谁独生？
山居图二首·其一
作者：郑元祐
朝代：元

卑栖拙谋身，旷望时纵目。山气晓亦佳，烧痕晴自绿。轹金扳松屑，解缨濯岩瀑。幽怀良自怡，谁云有延促？
山居图二首·其二
作者：郑元祐
朝代：元

惟是安僻境，本非薄荣名。松根听泉坐，溪边看云行。夜雨下黄叶，春风开紫荆。物理有代谢，古人谁独生？
山雪斋
作者：郑元祐
朝代：元
体裁：古风

山中太始雪，玉光郁巑岏。积之非岁月，坐而阅暑寒。纯白既不变，空明谅非难。悬冰松梢堕，危石涧底蟠。维时古真人，头峨切云冠。闵世方内热，忧喜亏其完。燕坐以观复，一念万劫宽。问之何因耳，笑指青琅玕。
山雪斋
作者：郑元祐
朝代：元

山中太始雪，玉光郁巑岏。积之非岁月，坐而阅暑寒。纯白既不变，空明谅非难。悬冰松梢堕，危石涧底蟠。维时古真人，头峨切云冠。闵世方内热，忧喜亏其完。燕坐以观复，一念万劫宽。问之何因耳？笑指青琅玕。
岁晚寄郦尚德、马民立
作者：郑元祐
朝代：元
体裁：古风

玄冬夜何长，白日寒苦短。流光迈鲁疾，浮态怯齐缓。画沙劳纤锥，窥天费幽管。事靡有定形，犬氂马生卵。岂无酒消忧，累觞弗能满。冒雪梅含英，香露珠纂纂。西窗期同观，赓咏倾茗碗。
岁晚寄郦尚德、马民立
作者：郑元祐
朝代：元

玄冬夜何长，白日寒苦短。流光迈鲁疾，浮态怯齐缓。画沙劳纤锥，窥天费幽管。事靡有定形，犬氂马生卵。岂无酒消忧？累觞弗能满。冒雪梅含英，香露珠纂纂。西窗期同观，赓咏倾茗盌。
岁暮感事
作者：郑元祐
朝代：元

岁除风雪苦阴寒，民庶逋租悉系官。破荡未充狼虎欲，系累只作马牛看。何人肯破杨城械？有客空弹贡禹冠。上力已穷民力瘁，腐儒头白泪阑干。
岩栖仙人歌
作者：郑元祐
朝代：元

彼仙之人，与神为谋。舒啸烟霞，放浪林丘。以六合为指掌，以千岁为春秋。瞪霄汉之空碧，渺白云之孤游。疏星向曙目光炯，赪玉映雪肌肤柔。方骑阆风谒绛阙，又采瑶草过沧洲。仙之人兮欲擅一壑美，匪迟徊兮此淹留。傍置素琴不复鼓，得非与世方同忧？龙蟠青藜杖，花落绿绮裘。岸巾不挂壁，翠发风飕飕。正研思虑探道奥，金匮石室非难紬。想应误骑斑龙堕谪籍，于以辅相圣主福齐州。颠崖苍生性命悬一缕，可但独乐身夷犹。仙之人兮须为谢安石，莫学王子猷。谢公廊庙上王郎，涧之幽穷而成仙。达卿相君家，子房出处真其俦。功成拂衣江海去，笛声尚殷岳阳楼。
岳武穆王墓
作者：郑元祐
朝代：元

栖霞岭南湖水阴，墓木两株高百寻。鬼神撝护霜雪干，日夜怒号风雨音。山僧纸钱每自挂，陇酋金槌那得侵？精忠既已塞天地，英爽尚尔盘山林。恨虽无血可化碧，世故有人能范金。恭惟父子一抔土，尚想君臣千载心。万松岭前行殿废，五国城头寒漏沉。空令遗黎痛至骨，荒坟一上一哀吟。
岳王庙
作者：郑元祐
朝代：元

复得中原后杀身，将军未必恨奸秦。甘将三百年宗社，君相偷安葬塞尘。
岳生画竹
作者：郑元祐
朝代：元

修篁含雨馀，枝拂清风起。扫破碧玲珑，高堂净如洗。
崇碧轩
作者：郑元祐
朝代：元
体裁：古风

江城乔木春阴薄，故家文献多沦落。雨声环堵长蓬蒿，鬓影衰年饭藜藿。见说张家崇碧轩，楩楠豫章青拂天。后皇嘉树无不有，雨露所濡皆可怜。何时从子松根下，读书逍遥以忘年。
崇碧轩
作者：郑元祐
朝代：元

江城乔木春阴薄，故家文献多沦落。雨声环堵长蓬蒿，鬓影衰年饭藜藿。见说张家崇碧轩，楩楠豫章青拂天。后皇嘉树无不有，雨露所濡皆可怜。何时从子松根下？读书逍遥以忘年。
师子林八咏 其一 师子峰
作者：郑元祐
朝代：元

天日耽耽师子岩，金毛闪日耀烟岚。转身却向吴中吼，直与淩霄势并参。
师子林八咏 其七 立雪堂
作者：郑元祐
朝代：元

少林山里雪漫漫，谁复将心与汝安？近日师林寒彻骨，冰花吹满碧琅玕。
师子林八咏 其三 飞虹桥
作者：郑元祐
朝代：元

彩霓连蜷饮海空，老僧留作小飞虹。舣舟因意吴江钓，苍雪吹凉满雨蓬。
师子林八咏 其二 栖凤亭
作者：郑元祐
朝代：元

翙翙朝阳孤凤凰，绿筠千尺起高冈。何人解续卷阿颂？戛玉鏦金作晚凉。
师子林八咏 其五 指柏轩
作者：郑元祐
朝代：元

反覆神机老赵州，庭前柏树几经秋？空林元自无枝叶，莫著祥鸾宿上头。
师子林八咏 其八 卧云室
作者：郑元祐
朝代：元

老随云卧不朝天，空影长当木榻穿。便是绣衣传诏下，空山且复伴龙眠。
师子林八咏 其六 玉鉴池
作者：郑元祐
朝代：元

活水涓涓一鉴开，玉光射日瑩无埃。临流照见行禅影，天际孤云蓦地来。
师子林八咏 其六 玉鉴池
作者：郑元祐
朝代：元
体裁：七言绝句

活水涓涓一鉴开，玉光射日莹无埃。临流照见行禅影，天际孤云蓦地来。
师子林八咏 其四 问梅訚
作者：郑元祐
朝代：元

谩道龙驹踏杀人，梅花成实又逢春。不因嚼碎无留核，谁为征蓬洗客尘？
师子林八咏·师子峰
作者：郑元祐
朝代：元

天日耽耽师子岩，金毛闪日耀烟岚。转身却向吴中吼，直与淩霄势并参。翙翙朝阳孤凤凰，绿筠千尺起高冈。何人解续卷阿颂？戛玉鏦金作晚凉。彩霓连蜷饮海空，老僧留作小飞虹。舣舟因意吴江钓，苍雪吹凉满雨蓬。谩道龙驹踏杀人，梅花成实又逢春。不因嚼碎无留核，谁为征蓬洗客尘？反覆神机老赵州，庭前柏树几经秋？空林元自无枝叶，莫著祥鸾宿上头。活水涓涓一鉴开，玉光射日瑩无埃。临流照见行禅影，天际孤云蓦地来。少林山里雪漫漫，谁复将心与汝安？近日师林寒彻骨，冰花吹满碧琅玕。老随云卧不朝天，空影长当木榻穿。便是绣衣传诏下，空山且复伴龙眠。
庐山图
作者：郑元祐
朝代：元

浔阳郭里望庐山，日出千峰紫翠间。烟树近同蛮井络，风帆遥认楚乡关。匡仙抱鹤岩头放，李白骑鲸海上还。却向画图求彷佛，菖蒲花老石苔斑。
张伯雨精舍吟
作者：郑元祐
朝代：元

翩翩风流江海姿，青山满眼空遐思。圯桥授书帝者佐，襄城问道天为师。题扇书裙莫相恼，传符继录容何辞。愿逐西飞白云去，沧江斜日吹参差。
张彦冲北上
作者：郑元祐
朝代：元

堂堂宛丘公，高怀罗星斗。明良之君臣，尊严之师友。皇经在胄监，而公为祭酒。英材资乐育，本公生物手。麟趾瑞物呈，蚌胎明珠剖。览辉凤凰下，击剑龙虎吼。自非学术纯，何以服众耦？乡公侨南纪，积学富林薮。青天珠玑唾，一一化琼玖。公今庙廊上，我则牛马走。食贫苋撑肠，禦腊衣露肘。于焉识张生，嗜学不少苟。自言家在汳，外家读书久。今将入成均，积分会居首。于时中吴道，岸花杂汀柳。风帆遂北上，解缆星在罶。会见生去后，才名腾众口。为拜祭酒公，桓荣汉廷叟。上探群圣秘，下溉群物朽。须令腐儒喜，行乐歌陇亩。
张贞居神光楼看雨三首
作者：郑元祐
朝代：元

东风吹雨弄新晴，仙子楼居吹玉笙。不是春阴在帘幕，已应颠倒落红英。濛濛灵雨向东来，曙色轩窗面面开。为爱条风吹润绿，莫教人迹印苍苔。碧云千仞紫阳山，都在东风化雨间。细与阳春同霢霂，岸花汀柳亦斑斑。
张贞居神光楼看雨三首·其一
作者：郑元祐
朝代：元

东风吹雨弄新晴，仙子楼居吹玉笙。不是春阴在帘幕，已应颠倒落红英。
张贞居神光楼看雨三首·其三
作者：郑元祐
朝代：元

碧云千仞紫阳山，都在东风化雨间。细与阳春同霢霂，岸花汀柳亦斑斑。
张贞居神光楼看雨三首·其二
作者：郑元祐
朝代：元

濛濛灵雨向东来，曙色轩窗面面开。为爱条风吹润绿，莫教人迹印苍苔。
徐孟达别墅冬日海棠
作者：郑元祐
朝代：元

猗唐厚德徐有功，力回凶残致时雍。子孙蒙休百世下，草木作花严冷中。园林尚或保剩绿，霜霰不敢欺嫣红。金盘朝露洗睡态，锦丝步障围春容。流年固如东逝水，衔子岂必西飞鸿？何异佳人倚脩竹，尚矜绝艳弹孤桐。徘徊树下三叹息，人生迟莫将无同。
徐良夫耕渔轩游题
作者：郑元祐
朝代：元

幽馆夏初度，清林暑气中。开轩对流水，坐石待薰风。花落乌巾侧，鸟啼山几空。耕渔者谁子？散发奏丝桐。
忆杭
作者：郑元祐
朝代：元

湖山今古妍丽，寝园此际荒凉。春晚花开花落，故交谁在谁亡？
怀亡友岳汉阳
作者：郑元祐
朝代：元

白璧埋黄壤，清风忆锦袍。何当絮酒酹？斜日下林皋。
怀张天民
作者：郑元祐
朝代：元

金坛郭里扫尘斋，移向宜兴傍古槐。孙子读书儿致养，更无尘杂到苔阶。
怀徐士弘
作者：郑元祐
朝代：元

钱唐湖上筱骖游，一榻长为孺子留。头白无成两漂泊，输君天地一沙鸥。
怀王敏德长者
作者：郑元祐
朝代：元

清风起乔木，虞麓浣花庄。老我成长望，平安字数行。
悯农，送张德常吴令出郊劝农，兼柬国瑞公相
作者：郑元祐
朝代：元
体裁：古风

日行底天廓，劝农正其时。畇畇土膏动，穆穆条风吹。渚花尚自媚，汀柳亦间垂。中吴号沃壤，东作多遗黎。首更太伯化，民俗恒熙熙。一从干戈兴，杀虏令人悲。草生髑髅眼，灶绝茅茨炊。十室存二三，烧劫偶见遗。官租不少贷，民力何由支？张侯尹吴县，冰檗严矜持。徵科泪暗落，且复鞭创痍。兹当东作兴，载耜循年规。言告加勉勖，心伤为嗟咨。田老锋镝馀，仅保骨与皮。犹复望岁丰，迎拜携孤嫠。茹芹敢望饱，无力堪拖犁。嚼虱恒苦腥，饭牛恒苦饥。侯为百里宰，腹笥盛书诗。民劳曷小康，民病曷小医？虢文谏周室，千古有令仪。咽饿啖儿肉，何人埋父尸？民力苟不苏，天鉴亦不私。上帝专主宰，臣言谅非痴。
悯农，送张德常吴令出郊劝农，兼柬国瑞公相
作者：郑元祐
朝代：元

日行底天廓，劝农正其时。畇畇土膏动，穆穆条风吹。渚花尚自媚，汀柳亦间垂。中吴号沃壤，东作多遗黎。首更太伯化，民俗恒熙熙。一从干戈兴，杀虏令人悲。草生髑髅眼，灶绝茅茨炊。十室存二三，烧劫偶见遗。官租不少贷，民力何由支？张侯尹吴县，冰檗严矜持。徵科泪暗落，且复鞭创痍。兹当东作兴，载耜循年规。言告加勉勖，心伤为嗟咨。田老锋镝馀，仅保骨与皮。犹复望岁丰，迎拜携孤嫠。茹芹敢望饱？无力堪拖犁。嚼虱恒苦腥，饭牛恒苦饥。侯为百里宰，腹笥盛书诗。民劳曷小康？民病曷小医？虢文谏周室，千古有令仪。咽饿啖儿肉，何人埋父尸？民力苟不苏，天鉴亦不私。上帝专主宰，臣言谅非痴。
悲歌，寄呈刘学斋相执，王可矩、张德昭二尚书，周雪坡大监，王本中经历，贡吉甫司业，宇文子贞助教，危太朴待制，贡泰甫授经，陈元礼孝廉列位
作者：郑元祐
朝代：元

天星曾照遂昌山，人家隐约木石岩峦间。贞元丞相有支裔，避地东入浙，甘与猿猱麋鹿老死不复还。五季闽王郑光禄，至今拱木斩伐后，尚尔青珊珊。使不念乡井，俯仰应厚颜。其如贫病日零落，每企予望涕泣长潸潸。侨吴三十载，惟馀此心在。岂惟读书老无成，但觉出门俱有碍。三儿两病一凡劣，四体三完百崩败。贷粟方炊薪水艰，僦屋屡迁家具坏。文章出售有谁收，书籍纵沽无可卖。此心独存何所似，夜夜长虹发光怪。青云故人禄万钟，不割少许裨饥穷。忍令江南秋雨夜，颓垣腐草啼寒蛩。
惟则天如师子林
作者：郑元祐
朝代：元
体裁：古风

万竹阴阴师子林，苍霏如雪不厌深。影当初阳鸾凤舞，响作平地蛟龙吟。契机元非击后悟，乘凉已在栽时寻。行鞭土酥虽诘屈，沛润法雨尤阴森。笋时不传餐玉法，定起每听贯珠音。那知阎浮有六月，只缘毗耶无二心。眼光固已烁天地，王度政尔式玉金。老矣蒲鞋尚堪织，贫岂藜羹长乏斟？养威窟中善自爱，解铃颔下知谁任？扰扰尘劳竟何以，便应于此投华簪。
惟则天如师子林
作者：郑元祐
朝代：元

万竹阴阴师子林，苍霏如雪不厌深。影当初阳鸾凤舞，响作平地蛟龙吟。契机元非击后悟，乘凉已在栽时寻。行鞭土酥虽诘屈，沛润法雨尤阴森。笋时不传餐玉法，定起每听贯珠音。那知阎浮有六月？只缘毗耶无二心。眼光固已烁天地，王度政尔式玉金。老矣蒲鞋尚堪织，贫岂藜羹长乏斟？养威窟中善自爱，解铃颔下知谁任？扰扰尘劳竟何以？便应于此投华簪。
成广陵先生以诗寄张先生，韵度深稳，谨依韵奉和
作者：郑元祐
朝代：元

白骨自应无葬地，青山可复有遗民？何时得返屠羊肆？古庙无惭刺虎人。制锦邑中推令子，听经池上跃修鳞。绿云洞里遗编在，循省加工莫厌频。
扬州，寄严治中裕之
作者：郑元祐
朝代：元

芜城孤起暮云中，边燧漂沈楼橹空。鬼燐不销忠义血，史臣谁著简书功？铜盐利聚吴王国，歌舞香残炀帝宫。惟有红楼旧时月，朱帘随处卷春风。
拟古五首
作者：郑元祐
朝代：元

北辰众星宗，列宿环共之。斗杓指其方，生始悉所资。万卉春芃芃，至秋悴如期。蠢动罔弗然，辟翕启闭随。静观造化理，在人岂其遗？君象实有类，万古成纲维。仲尼去云远，吾道日以微。达士忘贱贫，佞人纷是非。时态良弗古，乃致美事希。末路欲忘言，屏迹避危机。桐江有垂钓，首阳有采薇。清风盖一世，舍此其安归？大道本常在，为士者弗由。穷居叹时迈，逐世竟悠悠。豪强互吞劫，雄智复相尤。遂令务誇诈，攘窃何时休？所贵者仁义，势力焉足谋？懿教信辽矣，民风此其媮。默默掩幽室，感之纷泪流。春来桃杏华，秋荣菊与杞。岂但物性殊？造化之所使。人生类如斯，通塞固其理。苟识吾性诚，隐显良有以。委身竹素间，义理费考寻。巀嶪泰华高，浩瀚沧溟深。涉之远无津，举之力难任。不如反诸己，求诸圣贤心。成汤警日新，大禹惜寸阴。纷拿试屏绝，请鼓无弦琴。因之忘肉味，太古寥寥音。
拟古五首·其一
作者：郑元祐
朝代：元

北辰众星宗，列宿环共之。斗杓指其方，生始悉所资。万卉春芃芃，至秋悴如期。蠢动罔弗然，辟翕启闭随。静观造化理，在人岂其遗？君象实有类，万古成纲维。
拟古五首·其三
作者：郑元祐
朝代：元

大道本常在，为士者弗由。穷居叹时迈，逐世竟悠悠。豪强互吞劫，雄智复相尤。遂令务誇诈，攘窃何时休？所贵者仁义，势力焉足谋？懿教信辽矣，民风此其媮。默默掩幽室，感之纷泪流。
拟古五首·其二
作者：郑元祐
朝代：元

仲尼去云远，吾道日以微。达士忘贱贫，佞人纷是非。时态良弗古，乃致美事希。末路欲忘言，屏迹避危机。桐江有垂钓，首阳有采薇。清风盖一世，舍此其安归？
拟古五首·其五
作者：郑元祐
朝代：元

委身竹素间，义理费考寻。巀嶪泰华高，浩瀚沧溟深。涉之远无津，举之力难任。不如反诸己，求诸圣贤心。成汤警日新，大禹惜寸阴。纷拿试屏绝，请鼓无弦琴。因之忘肉味，太古寥寥音。
拟古五首·其四
作者：郑元祐
朝代：元
体裁：古风

春来桃杏华，秋荣菊与杞。岂但物性殊，造化之所使。人生类如斯，通塞固其理。苟识吾性诚，隐显良有以。
拟古五首·其四
作者：郑元祐
朝代：元

春来桃杏华，秋荣菊与杞。岂但物性殊？造化之所使。人生类如斯，通塞固其理。苟识吾性诚，隐显良有以。
挽慎独陈叔方
作者：郑元祐
朝代：元

诗书世绪传家久，金石交情举世稀。道在人弘不远复，子依父葬表全归。忍将完璧埋黄壤，赖有坚珉立翠微。自恨居贫乏一祭，犹凭絮酒哭斜晖。
挽杨九玄
作者：郑元祐
朝代：元

虎丘山下有孤坟，曾识谭经杨子云。梦落江湖仍听雨，魂归泉壤亦修文。家山路远听猿泪，书传香留辟蠹芸。况有佳儿能力学，草玄犹足继前闻。
挽潘祥卿
作者：郑元祐
朝代：元

已佩官箴肃，人推吏议精。笔锋回雅道，经术谳疑情。孝悌居无忝，公廉志夙成。家移山郭住，禄代石田耕。晚谢芜湖幕，恩留槜李城。湖山容佚老，篷藋足逃名。藉草抛书卷，看云把酒觥。阳坡秋种菊，画舫夜弹筝。既已忘荣辱，方知外死生。巉巉墓头石，百世保庥贞。
挽牟县尹
作者：郑元祐
朝代：元

谁继清忠最老成，韦庵头白气峥嵘。平生学术尊刘向，少日声名盖贾生。制锦老为溪上邑，横金晚致幕中评。高怀直欲吞馀子，爽气何堪发九京？絮酒益兴霜露感，书题重积死生情。羊昙恸哭青山路，宿草萋萋夕照明。
挽章德懋
作者：郑元祐
朝代：元

博士衫才绿，书生鬓已皤。艰难奈行李，契阔动哀歌。叠窗床仍在，临池墨尚多。郇公有世泽，春水洞庭波。
挽虞彦高
作者：郑元祐
朝代：元

苕水横经日，长洲筦库时。玄霞散髭鬣，白雪吐言词。自分儒绅拙，宁知委吏卑？袖笼生物手，笏拄看山颐。返老梁溪澨，悬车锡麓陲。温言恒侃侃，孺乐更怡怡。竹色宾阶润，花阴户屦移。入闽求古刻，踰浙致名师。夜雨连书屋，春风动讲帷。扣舷吴子国，鬻茗李绅祠。政以孤踪澹，谁令二竖持？古心空似月，里鬓已如丝。白日诚难挽，皇天不憖遗。士林纷雨泣，絮酒谅神知。丹旐霜风惨，青林磴道危。可无千字诔，因赋八哀诗。
挽钱翼之
作者：郑元祐
朝代：元

字法勤书史，年劳起校官。如何管城子？竟老鹖皮冠。句积诗囊重，心投酒斝宽。刻深吴下石，名蔼楚卿兰。梅福身垂老，虞翻骨未寒。佳儿继述作，留与后人看。
挽顺义贞惠公
作者：郑元祐
朝代：元

朔汉人豪贞惠公，策勋元自不酬功。自从虎旅平南服，眼见龙旗捲北风。庭有芝兰更种植，老登槐棘保初终。只今太史修臣传，应有幽光发閟宫。
揩痒马图
作者：郑元祐
朝代：元

啄疮乌去未斜阳，雨足春堤草正长。摩擦树根休技痒，明朝要尔战沙场。
旌表孝义金门
作者：郑元祐
朝代：元

出吴东门，沄沄其水。傅陆以居，居民栉齿。不有孝义，众何所恃？孝义伊何？曰维金氏。百五十祀，业儒循轨。事亲养志，同气敬顺。兄掌家钥，弟秉文印。不矜而誉，不言而信。里举乡推，事腾于朝。用旌其门，以阐教条。张书扁式，与表迩远。守臣树声，加示庆典。坊名孝义，大厥里门。彰善瘅恶，周书具存。吴固沃土，才隳于膴。风颓俗靡，事鲜俪古。求若孝义，几何其心？堪继公艺，价重南金。克孝克义，我谣我歌。借耰阋墙，敦化猗那。
昆山石
作者：郑元祐
朝代：元

昆冈曾蕴玉，此石尚函辉。龙伯珠玑服，仙灵薜荔衣。一泓天景动，九节涧苗肥。阅世忘吾老，苍寒意未违。
明月镜
作者：郑元祐
朝代：元
体裁：古风

神工铸明镜，持进嫦娥宫。嫦娥羞鉴容，暮挂扶桑东。浮云散天风，照耀九海空。如何万丈光，泻入诗仙胸。谈玄走银蟾，落笔惊彩虹。掩却星斗文，孤辉天地中。
明月镜
作者：郑元祐
朝代：元

神工铸明镜，持进嫦娥宫。嫦娥羞鉴容，暮挂扶桑东。浮云散天风，照耀九海空。如何万丈光？泻入诗仙胸。谈玄走银蟾，落笔惊彩虹。掩却星斗文，孤辉天地中。
明雪窗兰
作者：郑元祐
朝代：元

结跏向双峨，濡毫成九畹。袭佩芳馨多，怀人江浦远。
春华蛱蝶谣，题舜举画
作者：郑元祐
朝代：元

华魂迷春招不归，梦随蝴蝶江南飞。碧蕤粉香酣不起，卧帖芳茵唾铅水。痴娥眼娇错惊顾，解裙戏扑沾零露。折钗搔首笑相语，阿谁芳心同栩栩？颓云流光空影寒，冰弦缄恨啼阑干。
春寒
作者：郑元祐
朝代：元

春寒峭峭过王师，都出南门送鼓旗。岭海鲸鲵就诛日，江湖鸿雁欲归时。参差帆叶开溪舫，颠倒梅花落砚池。多病杜陵头白尽，每因送客赋新诗。
春晖楼
作者：郑元祐
朝代：元

阳春有晖，泛在物表。寸草承之，弗间其小。春晖熙熙，彼草离离。区萌就质，芃芃茂斯。诗人载歌，悉物之情。子于父母，恩莫与京。亲恩之大，春阳之溥。子心如草，肤寸思补。爰搆重屋，以奉父母。以介眉寿，其乐吁吁。旨甘滫澻，奉亲之常。寸草之微，那报春阳？孝子爱日，孝子养志。敬亲之枝，勿蹈非礼。扬亲之誉，悠久不已。是谓可报，寸草春晖。万一攸在，吾祈与归。
春晖，美华孝子也
作者：郑元祐
朝代：元

阳春有晖，物其是依。何独寸草？春阳载辉。菲菲芳草，沐沐春阳。德泽之漙，寸草之长。子之于母，其恩莫大。鞠育成人，恩等覆载。儿之出矣，念儿衣单。为缝为纫，惟恐或寒。是意之微，孰为识者？有唐诗人，孟氏东野。华彦清父，奉其母仪。春草名轩，本乎孟诗。嗟彦清父，嘅亲早寡。奉母斯轩，饮酒伐鼓。有孙在膝，有孙授室。儿在母前，诸孙林立。母喜谓儿，尔父殁时。天高地厚，茕茕孤嫠。安知今日，孙又抱子？是皆尔父，积庆有此。儿闻母言，悲喜盈襟。歌我声诗，以慰母心。
春游石湖
作者：郑元祐
朝代：元

越来溪上水瀜瀜，闲蓦鸱夷棹底风。暖雾黄消治平寺，烧痕青入馆娃宫。笙歌作乐年年少，鱼鸟关情处处同。吊古从来易兴感，尚循华发系孤篷。
月夜怀十五友，并引 其一 赵宛丘
作者：郑元祐
朝代：元

剡剡台躔映五云，通明殿上玉宸君。今宵赏月延秋桂，满袖天香不见分。
月夜怀十五友，并引 其七 泰白野
作者：郑元祐
朝代：元

天章阁下月孤明，仍是中秋此夜情。便到蓬莱宫里住，谢安元自念苍生。
月夜怀十五友，并引 其三 李云中
作者：郑元祐
朝代：元

屋角冰盘拥烂银，清光千里不疏亲。弃官归去轻如叶，应念沧江有钓纶。
月夜怀十五友，并引 其九 陈敬初兄弟
作者：郑元祐
朝代：元

阖闾城里寄闲身，四壁秋蛩语近人。何异京华旧时月？清光且照白头亲。
月夜怀十五友，并引 其二 张贞居
作者：郑元祐
朝代：元

月华浮海绿烟收，曾照神光湖上楼。惆怅尘生白玉麈，诗盟从此负闲鸥。
月夜怀十五友，并引 其五 张文德
作者：郑元祐
朝代：元

每念道人张一无，京尘填眼髑髅枯。师资贼害无人理，负子清光白玉壶。
月夜怀十五友，并引 其八 草堂、宾主
作者：郑元祐
朝代：元

芝云如盖拥冰盘，携得王珣午夜看。山色湖光秋十里，诗成应更刻琅玕。
月夜怀十五友，并引 其六 刘张掖
作者：郑元祐
朝代：元

汳水秋风吹雁声，一时分省有更生。登高吊古中秋近，盖有危言答圣明。
月夜怀十五友，并引 其十 黄金华
作者：郑元祐
朝代：元

月上溪头树影长，婆娑老子据胡床。九天风露归来后，桑落园林酒正香。
月夜怀十五友，并引 其十一 王季野、钱伯行
作者：郑元祐
朝代：元

飞云楼上月华明，几度中秋在帝京？却有钱郎挥翰手，倚阑横笛最含情。
月夜怀十五友，并引 其十二 张京兆
作者：郑元祐
朝代：元

南来看月异常年，身在仙岩溪水边。名简帝心归想近，清歌莫惜杖头钱。
月夜怀十五友，并引 其四 倪云林
作者：郑元祐
朝代：元

览古楼高桂影寒，飞觞不厌接清欢。天香落尽黄金粟，软语何由接夜阑？
月夜怀十五友，并引·赵宛丘
作者：郑元祐
朝代：元

剡剡台躔映五云，通明殿上玉宸君。今宵赏月延秋桂，满袖天香不见分。月华浮海绿烟收，曾照神光湖上楼。惆怅尘生白玉麈，诗盟从此负闲鸥。屋角冰盘拥烂银，清光千里不疏亲。弃官归去轻如叶，应念沧江有钓纶。览古楼高桂影寒，飞觞不厌接清欢。天香落尽黄金粟，软语何由接夜阑？每念道人张一无，京尘填眼髑髅枯。师资贼害无人理，负子清光白玉壶。汳水秋风吹雁声，一时分省有更生。登高吊古中秋近，盖有危言答圣明。天章阁下月孤明，仍是中秋此夜情。便到蓬莱宫里住，谢安元自念苍生。芝云如盖拥冰盘，携得王珣午夜看。山色湖光秋十里，诗成应更刻琅玕。阖闾城里寄闲身，四壁秋蛩语近人。何异京华旧时月？清光且照白头亲。月上溪头树影长，婆娑老子据胡床。九天风露归来后，桑落园林酒正香。飞云楼上月华明，几度中秋在帝京？却有钱郎挥翰手，倚阑横笛最含情。南来看月异常年，身在仙岩溪水边。名简帝心归想近，清歌莫惜杖头钱。
月氏王头饮器歌
作者：郑元祐
朝代：元

穹庐野布诺水东，大旗之下单于宫。甲光五色马如蚁，列屋层毡嘶朔风。月氏降王昔授首，圆颅启封出盛酒。金屑露刀□□□，挠以留犁不停手。汉国使者歃血盟，大邦气与虹霓争。当时老上天骄子，控弦西射金天精。数级论功溅腥血，剑花交簇阴山雪。饮至龙廷醉蹋舞，一卮倒注阳灵穴。哀王之殁同智瑶，帝阍盍遣巫阳招？魂招不来守之泣，恨结玄云贯寒日。
朱泽民山水
作者：郑元祐
朝代：元

吹箫江浦秋，舟荡碧云幽。拟溯岩松下，诗盟订白鸥。
朱泽民山水
作者：郑元祐
朝代：元

楼观参差山涧坳，渔舟远啸出林梢。白云度尽千峰碧，鬻石幽人始定交。
朱泽民画
作者：郑元祐
朝代：元

窈窕溪桥路，阴森枫树林。岸随青嶂转，家在白云深。画史分明意，山人去住心。劳形何日已？于此欲投簪。
李早马图
作者：郑元祐
朝代：元

外甥似舅明昌帝，取法宣和尚工伎。李早画马供奉时，画院森森严品第。冀之北土马所生，早也想见房星精。遂令龙媒出毫素，侧胸注目疑嘶鸣。纨扇画三骑，郎君峭鞍辔。窄衫绣襮四带巾，靴尖曾踢中州碎。紫绒军败祁连山，金钿玉轴仍南还。好事空馀扇头马，至今拂拭尘埃间。
李遵道新竹
作者：郑元祐
朝代：元

逗土细行鞭，苔茵暖透穿。生生无限意，都属蓟丘仙。
李遵道海岳图
作者：郑元祐
朝代：元

李黄岩，疏眉瘦体满臆秋崭崭。似厌分符涧谷底，折腰督邮面皱须毵毵。竟骑鲸鱼上天去，帝悯人间留不住，乃令笔底飞墨如云雾。王维郑虔本有素，早年临摹米颠海岳图。黄岩非有颠非无，庵空月落山木拥，是中疑有穷猿呼。二子风流俱不泯，宝月夜夜生珊瑚。
李龙眠唐马，仲穆临
作者：郑元祐
朝代：元

龙眠画马妙入神，貌得唐时马与人。人通马语默相契，马知人意更相亲。文皇昔御六龙出，天为圣主产骐驎。开元马牧蕃盛日，泛驾齧膝谁能驯？自昔龙驹有天骨，骕骦独起秋轮囷。西巡不复觞王母，东归政尔惭直臣。马图流传至汴宋，玉骢紫燕聊前陈。守文之君保成业，不肯一日开边尘。遂寘骅骝鼓车下，猛蛟失水无完鳞。柏台退休亲貌得，画意逮逼曹韩真。画史才知粉墨趣，学士乃通元化因。曹韩骨朽伯时死，馀不溪上苕花春。临摹不得画史意，掩卷愁眉谁与伸？
杨妃上马图
作者：郑元祐
朝代：元

华萼楼前上马时，君王忘是寿王妃。龙颜含笑待持鞚，海棠睡美春风吹。绣鞍娇凭翠衷冷，金灯拟跨丝鞭垂。宫靴拍韅欲驰及，簌簌步摇危不支。后宫窈窕千蛾眉，并乘騕袅黄金羁。芙蓉濯露总殊妙，杂遝绮罗知谓谁？独拥妖环何所之，联翩欲向华清池。双龙啮膝踏花去，锦香覆满红燕脂。从官车骑空瞻望，并肩私语行迟迟。行毋迟迟日已西，渔阳铁骑崩云追。才出都门便别离，千载形迹令人悲，再拜能忘臣甫诗？
杨铁崖新居书画船亭
作者：郑元祐
朝代：元

草玄心苦意如何，舣岸舟轻不动波。听雨夜篷烧烛短，截云湘竹喷愁多。赋成犹梦横江鹤，书罢应笼汎渚鹅。想见后堂凉月白，彭宣肠断雪儿歌。
杭州即事二首
作者：郑元祐
朝代：元

瓦砾堆堆塞路坳，胜游巷陌尽蓬蒿。祠宫地卧驼鸣？，秘殿春扃马矢臊。山色无如今度惨，潮头可似昔时高？王师贵在能安集，岂必兵行血渍刀？往来都是石尤风，身境俱忘逆顺同。镜里转增双鬓白，花前仍是小桃红。莫惊天地军麾满，尚喜江湖客棹通。杨柳吹绵春又暮，赋诗愁杀杜陵翁。
杭州即事二首·其一
作者：郑元祐
朝代：元

瓦砾堆堆塞路坳，胜游巷陌尽蓬蒿。祠宫地卧驼鸣？，秘殿春扃马矢臊。山色无如今度惨，潮头可似昔时高？王师贵在能安集，岂必兵行血渍刀？
杭州即事二首·其一
作者：郑元祐
朝代：元
体裁：七言律诗

瓦砾堆堆塞路坳，胜游巷陌尽蓬蒿。祠宫地卧驼鸣�，秘殿春扃马矢臊。山色无如今度惨，潮头可似昔时高？王师贵在能安集，岂必兵行血渍刀？
杭州即事二首·其二
作者：郑元祐
朝代：元

往来都是石尤风，身境俱忘逆顺同。镜里转增双鬓白，花前仍是小桃红。莫惊天地军麾满，尚喜江湖客棹通。杨柳吹绵春又暮，赋诗愁杀杜陵翁。
松轩，为潘世谷追题其祖忠烈公卷
作者：郑元祐
朝代：元

昔在世皇日，潘侯如贞松。耸身青云表，流润翠百重。迎寒保金石，遇雨翔虬龙。枅栱夙所具，匠氏仍相逢。一洒鼎湖泪，难进泰山封。仁者滋有后，孙枝挺玄冬。愿继岁寒节，雨露日以浓。
松风吟
作者：郑元祐
朝代：元

昔者谷仙之真人，曾谒世皇通明殿，殿上赐坐言谆谆。以为皇王帝霸，不殊冬夏秋春。紫极虽贵，白云难亲。翩然归卧计筹峰下通玄馆，日听松风不异大韶乐，自谓身是葛天民。松风晴吹东日上蓬山，阁外五采云霞新。日方西倾月复白，松风吹涧壑，不著人间一点之埃尘。细而笙竽间奏有馀韵，大而海涛怒鼓翻龙鳞。真人卧起食息听不厌，自谓轩辕张乐、湘灵鼓瑟同天真。有时雨雪黯惨之寒夜，有时花柳明媚之芳辰。松风不吹樽俎澹，松风不吹肌骨皴。真人于此时，漱咽太和朝玉宸。撼屋松风三日吹不醒，安知便以神为马、尻为轮？飞度蓬莱弱水三万里，众真欢言归何晚，坐吟松花屑粉沾冠巾。于今三十五寒暑，天根月窟来往长频频。济济山中学仙侣，或跨鸾凤骖骐麟。辛钘范蠡谩师友，南郭颜成谁主宾？善听松风不以耳，善御松风不以身。真人有道传不朽，千古万古无缁磷。
柯敬仲竹
作者：郑元祐
朝代：元

羁栖江梅姿，飞墨鬓如丝。天远鸾留影，筼筜雨后枝。
栖碧亭，为华幼武赋
作者：郑元祐
朝代：元

华家池馆堠山南，但见乔木翠毵毵。金波影里鱼鳞屋，玉佩声中麈尾谭。黄□□云连町疃，红飞花雨扑烟岚。渔郎一别桃源路，回首春风雪满簪。
梅隐
作者：郑元祐
朝代：元
体裁：古风

昔者先人住杭州，和靖祠前水东流。弊庐与祠政相近，看梅吊古山之幽。咸平梅花三百树，无复春风一树留。荒烟野花开踯躅，落日林树啼鸺鹠。黄昏娟娟里湖月，每为香影含孤愁。长怀此花冰玉质，无言自足令人羞。眼明波间双白鸥，亦复与世相沈浮。不见梅花已悽怨，况闻笛声湖水头。青山难消楚人恨，白发易感商声讴。吾庐亦岂能自爱，种梅绕屋休嫌稠。三十年间屡易主，归魂每梦花间游。因观此图重叹息，万事何异水中沤？知君断非充隐者，卜居梅花善自谋。我亦漂零江海上，悠悠千古一登楼。
梅隐
作者：郑元祐
朝代：元

昔者先人住杭州，和靖祠前水东流。弊庐与祠政相近，看梅吊古山之幽。咸平梅花三百树，无复春风一树留。荒烟野花开踯躅，落日林树啼鸺鹠。黄昏娟娟里湖月，每为香影含孤愁。长怀此花冰玉质，无言自足令人羞。眼明波间双白鸥，亦复与世相沈浮。不见梅花已悽怨，况闻笛声湖水头。青山难消楚人恨，白发易感商声讴。吾庐亦岂能自爱？种梅绕屋休嫌稠。三十年间屡易主，归魂每梦花间游。因观此图重叹息，万事何异水中沤？知君断非充隐者，卜居梅花善自谋。我亦漂零江海上，悠悠千古一登楼。
梧桐月
作者：郑元祐
朝代：元

露下秋阴洗夜光，辘轳哀响度银床。苍龙出井献沉璧，青女抱琴弹履霜。鹊绕暗知河汉近，凤栖明见羽毛张。宝钗击罢宫娥老，一曲霓裳泪数行。
槟榔木拄杖歌
作者：郑元祐
朝代：元

海南草树四时绿，至刚独有槟榔木。刻作仙人九节杖，昆吾之刀削玄玉。吴人沈傅师，腹撑书与诗。跫然念我老，赠此珊瑚枝。入手岂独扶持力，老蛟虽瘦铁作脊。何况提携指爪间，玄冥侧身避正色。朝敲邻扉看竹去，邻翁指示三叹息。此枝曾被猩猩攀，酒痕尚留枝节间。灵药结作鸡心核，蛮唾噀成花乳殷。老夫方将东入海，撑拄残骸谒真宰。就中可有安期在？杖头挑得枣归来，分饷傅师寿千载。
橘隐，为秦文仲赋
作者：郑元祐
朝代：元

橘熟曾登隐者堂，傲霜林薄斓青黄。花时吐蕊珠成斛，丛晚抽条绿閟房。千树君封培植大，慈闱母老孝思长。疗疴欲得苏家井，受命难迁屈子乡。自以辟人甘濩落，谁令登俎荐芬芳？苞缄万里深随贡，御宴群臣手擘尝。霜落洞庭天窅窅，根盘林屋野苍苍。斋庐并海诗吟处，雾雨氤氲著纸香。
次倪元镇见寄
作者：郑元祐
朝代：元

穴墙薜荔根株悬，倒架蒲萄藤蔓牵。非无洛下先生屋，须得邛州录事钱。鸿雁天高青不雨，鹡鸰沙晚白生烟。松云隐屋结搆未？何日书来解榻眠？
次倪元镇韵，寄刚中
作者：郑元祐
朝代：元

缥缈陈王湖里寺，琮琤郑老竹间棋。每因海月参心镜，却笑茶烟袅鬓丝。墨渍尚嗔龙尾滑，酒酣方忆虎头痴。论文未极终宵话，且让韩山一片碑。
次泰监司提兵东广，留别吴中诸友韵二首
作者：郑元祐
朝代：元

万里南征瘴岭过，夜闻何处竹枝歌？貂蝉原自兜鍪出，盍斩鲸鲵靖海波？白发萧萧尚草元，故人江海慰衰年。功成伫俟归来日，只在城南尺五天。
次泰监司提兵东广，留别吴中诸友韵二首·其一
作者：郑元祐
朝代：元

万里南征瘴岭过，夜闻何处竹枝歌？貂蝉原自兜鍪出，盍斩鲸鲵靖海波？
次泰监司提兵东广，留别吴中诸友韵二首·其二
作者：郑元祐
朝代：元

白发萧萧尚草元，故人江海慰衰年。功成伫俟归来日，只在城南尺五天。
次韵刘宪副春日湖上有感五首
作者：郑元祐
朝代：元

庾信哀多赋漫成，江南文物久晨星。市衢火后蒿横目，民舍春来草满庭。浪齧湖堤官柳尽，沙填江浦夜潮腥。归来何异辽东鹤，只有西山慰眼青。湖水西边旧是家，春风绕屋种梅花。传闻故老谈前日，爱教仙人服幼霞。鹤老离巢松化石，鸾孤照水竹穿沙。只今重到经行处，憔悴萧郎两鬓华。潮落空城谁重过，犹馀里耳听鸣珂。襄阳耆旧知谁在？江左风流不厌多。自见石麟眠枳棘，长闻蜀魄叫松萝。野梅开尽西湖雪，万斛春愁奈尔何。湖水荒荒寒食天，相逢犹话国初年。红楼夜唱花间席，翠管春吹月下船。玄圃自应留富丽，湘云谁为惜清妍？可怜头白归来日，井邑凄凉蔼白烟。青苔寺里客来稀，乌石冈边僧自归。金雁嘈云春不去，玉鱼冲雨夜曾飞。出门每歌月皎皎，制佩莫惜芳菲菲。人世何由比金石？嗟我欲把东皇衣。
次韵刘宪副春日湖上有感五首·其一
作者：郑元祐
朝代：元

庾信哀多赋漫成，江南文物久晨星。市衢火后蒿横目，民舍春来草满庭。浪齧湖堤官柳尽，沙填江浦夜潮腥。归来何异辽东鹤，只有西山慰眼青。
次韵刘宪副春日湖上有感五首·其三
作者：郑元祐
朝代：元

潮落空城谁重过，犹馀里耳听鸣珂。襄阳耆旧知谁在？江左风流不厌多。自见石麟眠枳棘，长闻蜀魄叫松萝。野梅开尽西湖雪，万斛春愁奈尔何。
次韵刘宪副春日湖上有感五首·其二
作者：郑元祐
朝代：元

湖水西边旧是家，春风绕屋种梅花。传闻故老谈前日，爱教仙人服幼霞。鹤老离巢松化石，鸾孤照水竹穿沙。只今重到经行处，憔悴萧郎两鬓华。
次韵刘宪副春日湖上有感五首·其五
作者：郑元祐
朝代：元

青苔寺里客来稀，乌石冈边僧自归。金雁嘈云春不去，玉鱼冲雨夜曾飞。出门每歌月皎皎，制佩莫惜芳菲菲。人世何由比金石？嗟我欲把东皇衣。
次韵刘宪副春日湖上有感五首·其四
作者：郑元祐
朝代：元

湖水荒荒寒食天，相逢犹话国初年。红楼夜唱花间席，翠管春吹月下船。玄圃自应留富丽，湘云谁为惜清妍？可怜头白归来日，井邑凄凉蔼白烟。
次韵吴宗师题大涤洞郎师房
作者：郑元祐
朝代：元

一庵闲地足神仙，能驻人间大小年。赤鲩夜飞丹井月，紫鸾春步术苗田。山经我欲紬金匮，昼漏时闻滴宝莲。便驾飙轮上天柱，不辞身倚帝青边。
次韵宋春卿
作者：郑元祐
朝代：元

闲贵堂前路，于今二十年。美人黄土后，废址绿芜边。顾我知何已？唯公独岿然。春风吹杖屦，犹复侍周旋。
次韵寄颜元卿院判
作者：郑元祐
朝代：元

酒尽空悬蘸甲瓢，一灯孤馆夜寥寥。雁寒犹下沧洲宿，地暖何由重雾消？长笛一声推赵嘏，衮衣三世属文饶。看云早晚摩天翼，瞥尔青云万里遥。
次韵沈存斋见寄
作者：郑元祐
朝代：元

八咏楼前藻思新，白鸥波上最情亲。诗盟有喜诸君在，情话无如野老真。历代宝归金匮钥，重山光吐器车银。丁宁笠泽烟波上，留取珊瑚拂钓纶。
次韵王季野北归二首
作者：郑元祐
朝代：元

黑发黄髯万里归，腰如开国待犀围。楼前花似琴台发，江上鱼如丙穴肥。蛮井远民茶税急，槐阴燕席酒觥飞。名勋莫负传家笏，六尺青云立绣衣。公子承恩日下归，小山堂上锦香围。百壶写渌方论醉，五鼎熬肪不厌肥。听瑟池鱼冲浪出，寄书笼鹤傍云飞。茜袍色映轻裘好，为是夫人手制衣。
次韵王季野北归二首·其一
作者：郑元祐
朝代：元

黑发黄髯万里归，腰如开国待犀围。楼前花似琴台发，江上鱼如丙穴肥。蛮井远民茶税急，槐阴燕席酒觥飞。名勋莫负传家笏，六尺青云立绣衣。
次韵王季野北归二首·其二
作者：郑元祐
朝代：元

公子承恩日下归，小山堂上锦香围。百壶写渌方论醉，五鼎熬肪不厌肥。听瑟池鱼冲浪出，寄书笼鹤傍云飞。茜袍色映轻裘好，为是夫人手制衣。
次韵答玉山二首
作者：郑元祐
朝代：元

扁舟不乱白鸥群，又复移家入水云。载酒可无人问字？挥毫故有客书裙。荒凉汉室铜盘泪，剥落周宣石鼓文。犹藉顾循能慰籍，江湖冷落见番君。谁似廱侯孙子贤，宴宾歌舞斗清妍。门前岸脚占潮讯，苇里拿音候客船。海气若浮山隐玉，野光纯净月当川。人生得意须行乐，莫遣闲愁到酒边。
次韵答玉山二首·其一
作者：郑元祐
朝代：元

扁舟不乱白鸥群，又复移家入水云。载酒可无人问字？挥毫故有客书裙。荒凉汉室铜盘泪，剥落周宣石鼓文。犹藉顾循能慰籍，江湖冷落见番君。
次韵答玉山二首·其二
作者：郑元祐
朝代：元

谁似廱侯孙子贤，宴宾歌舞斗清妍。门前岸脚占潮讯，苇里拿音候客船。海气若浮山隐玉，野光纯净月当川。人生得意须行乐，莫遣闲愁到酒边。
次韵蒋春卿见寄
作者：郑元祐
朝代：元

华发垂垂到鬓髾，青春故故把人抛。生同失木狙分芋，不及知风鹊有巢。楚泽生涯千树橘，杜陵破屋几重茅？此时归老南山下，不梦朱干舞玉梢。
次韵薛真人贺吴宗师寿辰
作者：郑元祐
朝代：元

臣工袒割紫鳞肪，辞藻辉飞白玉堂。五色云中扶日毂，九霞杯里酌天浆。又从禹范开皇极，重拾尧蓂纪岁阳。古桂长承新雨露，绵绵根柢发天香。
次韵虞学士赠赵伯容
作者：郑元祐
朝代：元

王孙有仙骨，梦断郁轮袍。候火温丹鼎，吹笙醉碧桃。鸟母双蓬鬓，鹓雏五色毛。人间既腥腐，青海乐游翱。
次韵赠完颜子中
作者：郑元祐
朝代：元

紫诰黄麻叠绾归，棣花香里拜庭闱。圣经教子无金埒，宪节传家有绣衣。佳句易增诗箧重，故人难会酒行稀。愿从菰米鲈鱼国，醉把黄花莫暂违。
次韵钱伯行游仙诗二首
作者：郑元祐
朝代：元

海定初风湛绿罗，仙人词藻寄来多。贯珠音在云谁遏？琢玉文成手自磨。霄汉画桥尝有会，昆崙黄竹漫成歌。可怜人世书裙手，池上犹笼道士鹅。轧轧青牛拟度沙，煌煌白兔岂无家？肉生徐甲符难秘，斧钝吴刚桂始华。谛授宝书盟刻玉，醉离瑶席舞传葩。竹宫望拜真痴绝，日日韶光在景霞。
次韵钱伯行游仙诗二首·其一
作者：郑元祐
朝代：元

海定初风湛绿罗，仙人词藻寄来多。贯珠音在云谁遏？琢玉文成手自磨。霄汉画桥尝有会，昆崙黄竹漫成歌。可怜人世书裙手，池上犹笼道士鹅。
次韵钱伯行游仙诗二首·其二
作者：郑元祐
朝代：元

轧轧青牛拟度沙，煌煌白兔岂无家？肉生徐甲符难秘，斧钝吴刚桂始华。谛授宝书盟刻玉，醉离瑶席舞传葩。竹宫望拜真痴绝，日日韶光在景霞。
次韵陈子言
作者：郑元祐
朝代：元

花蕊迎春红渐肥，烧痕伤旱绿全稀。涸陂未下双黄鹄，空谷何嫌一布衣？仙掌玉腴甘露降，斋房芝嫩采云飞。德星会向良宵聚，只恐山人取醉归。
次韵顾仁夫得代
作者：郑元祐
朝代：元

君房未历金华省，潘岳犹居散骑营。秋水红莲能自采，春愁白发为谁生？梦惊里闬三年别，归载图书一舸轻。野老凄凉迟吾去，更谁虚左日相迎？
武侯像
作者：郑元祐
朝代：元

鱼水君臣百世师，风云鱼鸟识旌旗。三分天下何经意？恨未中原复本支。
永定空衲者送茶
作者：郑元祐
朝代：元

尘虑困春华，蒙分谷雨芽。醍醐滋舌本，清气溢诗家。
汝阳张御史死节歌
作者：郑元祐
朝代：元

张御史，骂贼死，国忠臣，家孝子。忠义国家培植来，白日照耀黄金台。此身许国誓不二，不信白骨生青苔。近者汝阳妖贼起，挥刀杀人丹汝水。侯指头上獬豸冠，掌柱乾坤立人纪。侯颈可断身可捐，义不与贼同戴天。眦裂齿碎加愤怒，发直上指目炯然。贼刀入口钩侯舌，舌断含糊骂不绝。孤忠既足明丹心，三年犹须化碧血。颜平原，张睢阳，一日虽短千载长。人谁不死死忠义，汗简至今名字香。朝廷易名赐庙食，人谁无心应感激？坐令忠义销凶邪，凿井耕田歌帝力。
江乡捕鱼图
作者：郑元祐
朝代：元

人言东坡谪居海上时，顾见渔钓之家乐嬉嬉。问其生涯、烟波万顷舟一叶；问其日给、虾蟹小鲜日三炊。有时大鱼入网即沽酒，有时顺风张帆即解维。不知朝廷尊严，百官侧枕听鸡起；不知行役戴星，出入世途愁险欹。篷窗齁齁子女睡，竹笛呜呜朝暮吹。坡闻其言惨不乐，我身何有恒百罹？瘴海南浮天接水，家乡往往梦见之。何如此渔者，生不触祸机。粗衣粝饭既饱暖，高盖大马空奔驰。我观此图重叹息，无乃有似，坡翁所见画入无声诗。金绯贵官一射猎，渔钓江湖劳梦思。投毫写图意可见，一舸秋风双鬓丝。
沈仲说画树石
作者：郑元祐
朝代：元

风流沈传师，浩荡江海姿。默庵岂诚默？开口谭书诗。兴来捉笔画树石，溪深岸高浪波白。豪端无非篆籀法，折铁中郎此其式。世人贵耳贱目者，于此却令三叹息。
沈孝孙孝感行，为谢医沈日新
作者：郑元祐
朝代：元

吴东门，葑泥千顷曾无根。舟行滉漾渺无际，天水日夜相吐吞。太平日久、人烟聚落散布洲渚上，绳擉网罟往往成人村。沈仲说父、奉其高年之祖母，避喧却扫于此安晨昏。说也不惟、文行一如李令伯，零丁孤苦、形影相依惟此祖与孙。祖母今年九十岁，十年三蒙赐帛恩。孙扶母出拜君命，能无芳鲜列酒樽？阿奶喜欢、一一为孙加啖歠，便出泄泻腑脏如雷奔。耄龄久衰元气薄，数日不复欣盘飧。说忧形于色，苦形于言。东吴世医沈君日新父，与沈世契、如水有委则有源。新至切母脉，察母虚实寒与温。谓非药可疗，精凿曾经腊水浸，中有谷气可以回脾元。作麋饮母病良愈，说也乐甚，再拜谢新难具论。嗟哉说与新，时之人，孝如说、艺如新，皆可敦薄俗、厚彝伦。只今圣王敷五教、举逸民，一朝徵车轰动龙伯国，陈情有表应更语谆谆。新也上医国固有道，说也孝感、可以假上帝通神。明是谓同姓，不减骨肉亲。二子孝与艺，流布千秋春。
活死人窝，为番阳胡道玄赋
作者：郑元祐
朝代：元

我尝梦登天，身乘帝青云。下视六合大，死人何纷纷！尸行鬼走不知丑，天跳鬼踔无由分。首戴髑髅蒿两目，肠悬题凑空孤坟。自谓策神智，可以干明君。自谓雕纂组，可以成华文。自谓昭旗常，可以铭前勋。形如枯株心强活，气如湿灰耳强闻。哀哉腥腐窟，何以能超群？天孙为余言，此皆不足云。累累白骨成飞尘，安知中有不死人？眉厖喉结目如电，挥呵风雨走百神。塌额玉陛下，自称小兆臣。臣之形骸与众等，久断荤血腐肉皴。言臣不死诚谬妄，固有不死丹元君。丹元君，在何处，泥丸真人且延驻。一曲鸾笙五百年，死人窝里翻身去。
渊明像
作者：郑元祐
朝代：元

弃官亟返柴桑，家资日付壶觞。莫道先生长醉，义熙年号不忘。
渊明归庄图
作者：郑元祐
朝代：元
体裁：古风

终风昼霾八表昏，有眼不睹东方暾。只应门前种杨柳，山河已改枝柯存。原田畇畇水漾漾，归来有酒盈清尊。醉乡生死岂不好，悬书甲子明深恩。仁人义士久黄土，丹青彷佛柴桑村。画图不尽古今意，寒蛩夜语秋槐根。
渊明归庄图
作者：郑元祐
朝代：元

终风昼霾八表昏，有眼不睹东方暾。只应门前种杨柳，山河已改枝柯存。原田畇畇水漾漾，归来有酒盈清尊。醉乡生死岂不好？悬书甲子明深恩。仁人义士久黄土，丹青彷佛柴桑村。画图不尽古今意，寒蛩夜语秋槐根。
渔庄
作者：郑元祐
朝代：元
体裁：古风

濠上春晴花朵朵，施周强知鱼与我。争如顾循读书倦，馺沓浪花宵鼓柁。船头列炬船尾唱，绳擉如云翻水上。并刀斫雪鲙缕飞，拍拍茆柴荐新酿。庄上东风柳欲绵，鲤鱼吹浪迎归船。由来名教有乐地，看书却扫消残年。
渔庄
作者：郑元祐
朝代：元

濠上春晴花朵朵，施周强知鱼与我。争如顾循读书倦？馺沓浪花宵鼓柁。船头列炬船尾唱，绳擉如云翻水上。并刀斫雪鲙缕飞，拍拍茆柴荐新酿。庄上东风柳欲绵，鲤鱼吹浪迎归船。由来名教有乐地，看书却扫消残年。
渡江
作者：郑元祐
朝代：元

突起金鳌玉作围，天于设险出神机。众流不息朝宗意，元气长浮落日辉。云叶暗吹神女佩，浪花应湿定僧衣。鱼龙不碍中流舞，鸿雁能忘北首归？桃叶翠颦杨子渡，麦苗青茁蒜山矶。不因慷慨投鞭众，自是艰危击节稀。总会华夷民阜杂，分徵玉帛使舟飞。射蛟人去空英杰，化鹤仙来叹是非。西日柁楼仍浩浩，南冠鬓发故依依。书生闭户堪终老，跋涉何劳与命违。
温日观画葡萄二首
作者：郑元祐
朝代：元

伊昔钱唐温日观，醉兀竹舆殊傲岸。却将书法画葡萄，张颠草圣何零乱。枝枝叶叶点画间，醉瞠白眼看青天。狂呼大盗杨总统，天不汝诛吾厚颜。杨加箠死曾不畏，故老言之泪尚潸。画成葡萄谁赏识？惟有鲜于恒啧啧。醉叩斋室支离疏，拊摩悲歌泪填臆。鲜于设浴师浣之，为师涤垢曾弗辞。人言结袜张廷尉，千载风流宁异兹？蔓如龙须实马乳，问师挥毫奚独取？只因汉使远持来，野老诗成泪如雨。故宋狂僧温日观，醉凭竹舆称是汉。以头濡墨写葡萄，叶叶枝枝自零乱。陇酋时有连真珈，每欲邀师饮其家。路逢其人辄大骂，欲泄愤怒宁辞挝？鲜于爱师工字画，北面从师学波磔。写出葡萄皆法书，二王楷范从师得。困学斋前支离疏，师来或哭或歌呼。醒涂醉抹不可测，其言皆足警懦夫。先生弊庐耿家步，阿师旧日经行路。月落山空唤不应，尚想秋棚漙白露。
温日观画葡萄二首·其一
作者：郑元祐
朝代：元
体裁：古风

伊昔钱唐温日观，醉兀竹舆殊傲岸。却将书法画葡萄，张颠草圣何零乱。枝枝叶叶点画间，醉瞠白眼看青天。狂呼大盗杨总统，天不汝诛吾厚颜。杨加箠死曾不畏，故老言之泪尚潸。画成葡萄谁赏识，惟有鲜于恒啧啧。醉叩斋室支离疏，拊摩悲歌泪填臆。鲜于设浴师浣之，为师涤垢曾弗辞。人言结袜张廷尉，千载风流宁异兹？蔓如龙须实马乳，问师挥毫奚独取？只因汉使远持来，野老诗成泪如雨。
温日观画葡萄二首·其一
作者：郑元祐
朝代：元

伊昔钱唐温日观，醉兀竹舆殊傲岸。却将书法画葡萄，张颠草圣何零乱。枝枝叶叶点画间，醉瞠白眼看青天。狂呼大盗杨总统，天不汝诛吾厚颜。杨加箠死曾不畏，故老言之泪尚潸。画成葡萄谁赏识？惟有鲜于恒啧啧。醉叩斋室支离疏，拊摩悲歌泪填臆。鲜于设浴师浣之，为师涤垢曾弗辞。人言结袜张廷尉，千载风流宁异兹？蔓如龙须实马乳，问师挥毫奚独取？只因汉使远持来，野老诗成泪如雨。
温日观画葡萄二首·其二
作者：郑元祐
朝代：元

故宋狂僧温日观，醉凭竹舆称是汉。以头濡墨写葡萄，叶叶枝枝自零乱。陇酋时有连真珈，每欲邀师饮其家。路逢其人辄大骂，欲泄愤怒宁辞挝？鲜于爱师工字画，北面从师学波磔。写出葡萄皆法书，二王楷范从师得。困学斋前支离疏，师来或哭或歌呼。醒涂醉抹不可测，其言皆足警懦夫。先生弊庐耿家步，阿师旧日经行路。月落山空唤不应，尚想秋棚漙白露。
游仙词十首，并引
作者：郑元祐
朝代：元

金碧楼台瀛海东，娉婷仙子下瑶宫。圣凡千古无穷事，都在鸾笙一曲中。蔼蔼身中三素云，朝晖出海共氤氲。桃霞沐雨轻匀面，柳浪含漪细织裙。凤麟洲上水烟分，女伴同祠李少君。点定易迁宫里籍，步虚携手踏红云。煌煌珠树四时春，树影玲珑月满身。理罢玉笙朝斗去，就中谁是避秦人？云旗阿母降珠庭，母为双成欲授经。尘世登真无要诀，药囊辛苦贮参苓。才炊松屑饭胡麻，又见蟠桃一度花。不为灵姝工服食，金盘那得枣如瓜？窈窕溪真十二仙，灵犀分水夜长然。珠宫每按皇人笔，点较青瑶第几篇？宝髻骈云谁最高，花间行数旧栽桃。笙洲月出星宫近，骑著神鱼舞翠涛。紫皇亲驾按寰瀛，又见鲸波彻底清。仙籍不能无谪降，尘缘敢恨有亏成？欲采灵芝敢后期，游鱼千里费寻师。不因悟得长生著，一局才终未了棋。
游仙词十首，并引·其一
作者：郑元祐
朝代：元

金碧楼台瀛海东，娉婷仙子下瑶宫。圣凡千古无穷事，都在鸾笙一曲中。
游仙词十首，并引·其七
作者：郑元祐
朝代：元

窈窕溪真十二仙，灵犀分水夜长然。珠宫每按皇人笔，点较青瑶第几篇？
游仙词十首，并引·其三
作者：郑元祐
朝代：元

凤麟洲上水烟分，女伴同祠李少君。点定易迁宫里籍，步虚携手踏红云。
游仙词十首，并引·其九
作者：郑元祐
朝代：元

紫皇亲驾按寰瀛，又见鲸波彻底清。仙籍不能无谪降，尘缘敢恨有亏成？
游仙词十首，并引·其二
作者：郑元祐
朝代：元

蔼蔼身中三素云，朝晖出海共氤氲。桃霞沐雨轻匀面，柳浪含漪细织裙。
游仙词十首，并引·其五
作者：郑元祐
朝代：元

云旗阿母降珠庭，母为双成欲授经。尘世登真无要诀，药囊辛苦贮参苓。
游仙词十首，并引·其八
作者：郑元祐
朝代：元

宝髻骈云谁最高，花间行数旧栽桃。笙洲月出星宫近，骑著神鱼舞翠涛。
游仙词十首，并引·其六
作者：郑元祐
朝代：元

才炊松屑饭胡麻，又见蟠桃一度花。不为灵姝工服食，金盘那得枣如瓜？
游仙词十首，并引·其十
作者：郑元祐
朝代：元

欲采灵芝敢后期，游鱼千里费寻师。不因悟得长生著，一局才终未了棋。
游仙词十首，并引·其四
作者：郑元祐
朝代：元

煌煌珠树四时春，树影玲珑月满身。理罢玉笙朝斗去，就中谁是避秦人？
游嘉定道院
作者：郑元祐
朝代：元

芙蓉洲上集仙宫，环佩声闻缥缈中。桂阁吹香天乐下，稻田疏脉海潮通。呼龙起舞迎初日，跨鹤归来御晚风。大药已成金鼎堕，丹光犹得兆年丰。
游惠山寺
作者：郑元祐
朝代：元

百里尽平壤，兹山忽中蟠。谽谺得宏深，迂徐纳平宽。僧坊隐其腹，崇搆居桓桓。立神卫觚棱，缘云置阑干。我来玄冬交，榜舟起微澜。天连黄沙白，露委青林丹。地无车马尘，松筠政坚完。苍然后凋意，彼此不厌看。稍稍陟其崖，探源汲清寒。恭惟桑苧翁，出处良独难。帝青九万里，冥飞见脩翰。空留雪泥迹，莫究清净观。煮茗涤烦暑，晏然有馀欢。
游支硎南峰
作者：郑元祐
朝代：元

词客幽寻胜洞庭，神僧名迹在支硎。马骑仄径犹存石，鹤放颠崖尚有亭。岩底泉飞轻练白，峰头龛蚀古苔青。到来顿醒红尘梦，万树松涛沸紫冥。
游鱼图
作者：郑元祐
朝代：元

泼剌春波藻荇深，方池容得五湖心。砚坳更有神龙在，难邈商岩旱岁霖。
游鸿禧废寺，听旧僧心敬言
作者：郑元祐
朝代：元

渡南已四叶，继统属济王。祀国支圯柱，前星掩寒芒。帏妍肇牝晨，奴谋肆鸱张。两潘为义激，不顾百口戕。起以奉其主，近在苕水阳。天津斡斗杓，海底洗日光。人非霍狄俦，谁是涉险航？闻其被戮时，母老两鬓霜。吐辞语观者，令人殊激昂。吾见宋忠臣，虽死犹不亡。至今草间燐，荧荧出幽房。北城鸿禧寺，栋宇自萧梁。两潘举义日，俾众听钟撞。哀哉城门火，遽遗池鱼殃。遂指寺逆地，潴宫示非常。田断饭僧粥，炉冷供佛香。金像久颓剥，青苔重悲凉。仰惧枅栱坠，俯叹榛莽长。残僧四五人，饥用篾束肠。敬也业尤白，宴坐不下堂。家本蜀杨氏，能言寺之详。补苴罄衣钵，创巨医难良。更今百廿年，我来重彷徨。潘忠世莫雪，寺废人弗伤。天高莫之诉，题诗空慨慷。
湖光山色楼
作者：郑元祐
朝代：元

晴峰抹出海虞山，宛在空明野水间。范蠡不骑丹凤去，仲雍仍驾彩云还。浪花光闪芝三秀，雾雨寒增豹一斑。试问风帆去何许？想闻环佩玉珊珊。
湖光山色楼
作者：郑元祐
朝代：元
体裁：古风

顾家湖光山色楼，登览近在西檐头。朝烟帖水白初散，晴云出坞青相缪。浪花铄闪上初日，崖气澄横如凛秋。宿草依依仲雍墓，孤帆摇摇范蠡舟。灵来每见云旗下，物换几番汀草抽？何人孤啸答渔唱，有客五月披羊裘。主人领客遥指点，童子昔时曾钓游。曳裾王门尘眯目，担簦客乡雪满头。何如长年老于此，登临笑乐孰与俦？玉关西望不得入，辛苦才封定远侯。
湖光山色楼
作者：郑元祐
朝代：元

顾家湖光山色楼，登览近在西檐头。朝烟帖水白初散，晴云出坞青相缪。浪花铄闪上初日，崖气澄横如凛秋。宿草依依仲雍墓，孤帆摇摇范蠡舟。灵来每见云旗下，物换几番汀草抽？何人孤啸答渔唱？有客五月披羊裘。主人领客遥指点，童子昔时曾钓游。曳裾王门尘眯目，担簦客乡雪满头。何如长年老于此？登临笑乐孰与俦？玉关西望不得入，辛苦才封定远侯。
潘子素翠雨亭
作者：郑元祐
朝代：元

竹梧亭子翠珊珊，人在空濛烟雨间。春暮但闻莺百啭，秋阴每见鹤孤还。且看树顶遥峰碧，莫踏苔花滴露斑。如此林居不归去，高情谁与共萧闲？
物故卢氏母周夫人挽歌辞
作者：郑元祐
朝代：元

贤哉此媪相良人，所至俱称德化醇。妇道雍雍银鹿备，母仪抑抑彩衣新。避兵远忆重城路，同穴全归百岁身。日暮青山水呜咽，诸孤哀恸彻秋旻。
玉山佳处，为顾仲瑛赋
作者：郑元祐
朝代：元
体裁：古风

东望东吴积水深，海天削出青瑶岑。肃侯诸孙有基搆，界泾筑室如山林。石根孚尹蒸玉气，岸曲窈窕来跫音。笼鹤教驯合舞节，池鱼出游听鼓琴。楼台花雨众香国，书画芸香千古心。按歌宁辞夜投辖，弹冠又须朝盍簪。已傍苔矶学钓擉，更上风磴穷登临。竹梧参天凤鸾集，老夫为尔长歌吟。
玉山佳处，为顾仲瑛赋
作者：郑元祐
朝代：元

东望东吴积水深，海天削出青瑶岑。肃侯诸孙有基搆，界泾筑室如山林。石根孚尹蒸玉气，岸曲窈窕来跫音。笼鹤教驯合舞节，池鱼出游听鼓琴。楼台花雨众香国，书画芸香千古心。按歌宁辞夜投辖？弹冠又须朝盍簪。已傍苔矶学钓擉，更上风磴穷登临。竹梧参天凤鸾集，老夫为尔长歌吟。
王元章梅
作者：郑元祐
朝代：元

孤山无复看梅花，寂寞咸平处士家。留得王髯醉时笔，岁寒仍旧发枯槎。
王元章梅
作者：郑元祐
朝代：元

明月西湖上，清光儗旧时。东风露消息，香雪满南枝。
王元章白描梅
作者：郑元祐
朝代：元

王郎笔底无纤尘，只有万斛江南春。疏花冷蕊禁不得，珠明玉润前森陈。珊瑚交柯撑铁网，金铓铄日张龙鳞。咸平处士西湖滨，风雪满头肌肉皴。长歌短吟梅树下，声诗写得梅花真。王郎晚载剡溪雪，舣舟孤山一问津。色香声尘尽夺取，高挥大抹骇世人。旧时娟娟里湖月，清光长照无疏亲。
王时进梅屋
作者：郑元祐
朝代：元
体裁：古风

张髯讲道吴王城，听受不懈惟王生。读书折旋梅花侧，冷香吹入吾伊声。仙芸岂是辟蠹草，古苔终开挂凤英。春融太古有积雪，风度曲阑糁飞琼。生于此时读书处，正值何逊吟诗成。岂应娟娟旧时月，独留疏影当窗横。
王时进梅屋
作者：郑元祐
朝代：元

张髯讲道吴王城，听受不懈惟王生。读书折旋梅花侧，冷香吹入吾伊声。仙芸岂是辟蠹草？古苔终开挂凤英。春融太古有积雪，风度曲阑糁飞琼。生于此时读书处，正值何逊吟诗成。岂应娟娟旧时月？独留疏影当窗横。
王本斋参政挽辞
作者：郑元祐
朝代：元

甘棠港口咽寒潮，帝促明公黼衮朝。已有旗常昭日月，却骑箕尾上云霄。北风吸歘年华尽，南国凄凉士气销。便欲一为天下恸，英魂不用楚词招。
生香亭
作者：郑元祐
朝代：元

方看幽草动区萌，便有交枝啭谷莺。树影齐圆日停午，蜂衙欲罢雨初晴。青摹屋角山容出，翠养墙根石发生。自为新来作诗瘦，隐侯元不负闲情。
甲子新岁
作者：郑元祐
朝代：元

上元甲子天开日，泰定更新诏下时。亲舍晚依吴子国，客窗山近偃王祠。墙阴夙草春泥湿，屋角鸣禽晓日迟。西堠梅华政如雪，晚来横笛为谁吹？
病中寄光孝禅翁
作者：郑元祐
朝代：元

我病在床身欲飞，棋锋何日赌神机？想应近日翻经后，只有青山到竹扉。
病中寄王叔明
作者：郑元祐
朝代：元

跌宕王郎天马驹，胸蟠百箧外家书。雨窗卧病三十日，裹饭何曾见子舆？
登鸿山吊梁伯鸾
作者：郑元祐
朝代：元

我以饥驱，爰求乐土。居近山麓，山名孔膴。问之父老，曰伯鸾父。尝登兹山，览历平楚。因以名山，义匪誇诩。注意山栖，兹非其所。敬吊夫子，愿嗣德音。隼栖择高，鱼游择深。夫子当时，五噫讴吟。出都接浙，笑掷华簪。归隐杵臼，佣力是任。配谐德曜，雍雍鼓琴。上窥羲轩，下混古今。以乐此心，俪古傲今。而我肱折，不知息心。年登知命，尚浮尚沈。圣域缅邈，世途崎崟。矢从夫子，投迩深窅。既齐物我，兼忘昏晓。万里非旷，一隙非小。毋曰昭昭，示人皦皦。聊从兹逝，以谢胶扰。夫子不违，罔知适从。蝇附以骥，菟罥以松。有薪朝炊，有稻夜砻。式依夫子，娱老考终。优哉悠哉，歌以相舂。
盛氏野秀堂
作者：郑元祐
朝代：元

野秀堂前湖水绿，绕湖千嶂列檐阿。岸花隔浦飞红雨，林木含风拥翠波。酒醒忽持如意舞，诗成或击唾壶歌。绝怜吹絮翻金鲫，更爱将雏睡白鹅。邻艇卸帆绳擉布，田扉邀饮町畦过。栽兰九畹秋纫佩，织锦全机夜度梭。去国娉婷谁共载？逃虚放旷自同科。橘中尽有商岩乐，奈尔春愁鬓影何！
相地余君祥赠言卷
作者：郑元祐
朝代：元
体裁：古风

我早不识余山人，湖海名知三十春。闻其欲识天下士，不厌四方走踆踆。朅来中吴春苦雨，雨窗峭寒肌骨皴。袖有赠言成大轴，读未卷终伤我神。儒先沦落日已尽，我独未死如枯鳞。涸辙曾无斗升水，破靴厌踏康庄尘。生言宿知地理学，转移造化抽机轮。黄箸定钤司马氏，青囊为书郭景纯。二子骑箕上天去，遗编凭谁据其津？余生两眼炯秋月，遍观山崖与海滨。先辈而今木已拱，后生蹇予蠖不伸。何处青山可埋我，免使乌鸢蝼蚁嗔。
相地余君祥赠言卷
作者：郑元祐
朝代：元

我早不识余山人，湖海名知三十春。闻其欲识天下士，不厌四方走踆踆。朅来中吴春苦雨，雨窗峭寒肌骨皴。袖有赠言成大轴，读未卷终伤我神。儒先沦落日已尽，我独未死如枯鳞。涸辙曾无斗升水，破靴厌踏康庄尘。生言宿知地理学，转移造化抽机轮。黄箸定钤司马氏，青囊为书郭景纯。二子骑箕上天去，遗编凭谁据其津？余生两眼炯秋月，遍观山崖与海滨。先辈而今木已拱，后生蹇予蠖不伸。何处青山可埋我？免使乌鸢蝼蚁嗔。
知音亭
作者：郑元祐
朝代：元

亭院日长深复深，高山流水思愔愔。曲中别鹤啼清怨，树底薰风养绿阴。激楚忽闻机裂帛，怀人又见冶镕金。能言万籁无南郭，隐几形闲孰赏音？
石抹万户挽辞
作者：郑元祐
朝代：元

提师海上戮奔鲸，玉帐宵寒陨大星。铁马嘶风秋雨暗，天狼殷斧夜潮腥。常时仗钺今传剑，前度平蛮未勒铭。想见城阴练卒处，三军泪洒烧痕青。
石湖十二咏 其一 石湖
作者：郑元祐
朝代：元

沧波渺千顷，何处觅鸱夷？同姓千年后，流芳著断碑。
石湖十二咏 其七 治平寺
作者：郑元祐
朝代：元

云坞蕴招提，开窗面湖渚。时发钟磬音，惊散沙鸥侣。
石湖十二咏 其三 拜郊台
作者：郑元祐
朝代：元

吴子筑圜丘，祀帝存壝址。鲁亦取圣讥，大禘同失礼。
石湖十二咏 其九 楞伽塔
作者：郑元祐
朝代：元

危峰耸浮屠，七级雕阑曲。影落湖波心，鱼龙骇常伏。
石湖十二咏 其二 新郭
作者：郑元祐
朝代：元

阖庐创城郭，俄徙傍湖山。酒旆千家室，今犹作市寰。
石湖十二咏 其五 越来溪
作者：郑元祐
朝代：元

始由尝胆凿，战槛逐波通。今日凭谁占？渔家一笛风。
石湖十二咏 其八 茶磨峤
作者：郑元祐
朝代：元

孤屿突苍翠，波环郁盘盘。谁嗜先春味？当来制凤团。
石湖十二咏 其六 观音岩
作者：郑元祐
朝代：元

碧潭通海眼，崖设大士座。宛如访天台，石梁飞度过。
石湖十二咏 其十 越公井
作者：郑元祐
朝代：元

隋将移城时，凿供万夫饮。清泠寻丈馀，倒浸青天影。
石湖十二咏 其十一 御书亭
作者：郑元祐
朝代：元

敕赐宋名臣，穹碑载奎画。至今孤亭中，虹光照山白。
石湖十二咏 其十二 紫嶶村
作者：郑元祐
朝代：元

公退紫薇省，宅种紫薇花。千树临山麓，秋来粲晓霞。
石湖十二咏 其四 行春桥
作者：郑元祐
朝代：元

醉拥捧心过，韶华艳绮罗。至今湖觜上，彩霓卧沧波。
石湖十二咏·石湖
作者：郑元祐
朝代：元

沧波渺千顷，何处觅鸱夷？同姓千年后，流芳著断碑。阖庐创城郭，俄徙傍湖山。酒旆千家室，今犹作市寰。吴子筑圜丘，祀帝存壝址。鲁亦取圣讥，大禘同失礼。醉拥捧心过，韶华艳绮罗。至今湖觜上，彩霓卧沧波。始由尝胆凿，战槛逐波通。今日凭谁占？渔家一笛风。碧潭通海眼，崖设大士座。宛如访天台，石梁飞度过。云坞蕴招提，开窗面湖渚。时发钟磬音，惊散沙鸥侣。孤屿突苍翠，波环郁盘盘。谁嗜先春味？当来制凤团。危峰耸浮屠，七级雕阑曲。影落湖波心，鱼龙骇常伏。隋将移城时，凿供万夫饮。清泠寻丈馀，倒浸青天影。敕赐宋名臣，穹碑载奎画。至今孤亭中，虹光照山白。公退紫薇省，宅种紫薇花。千树临山麓，秋来粲晓霞。
碧梧翠竹堂
作者：郑元祐
朝代：元

顾仲瑛父，作堂溪浒。矗矗其楹，植植其础。飞甍斯郁，高栱其楚。绮疏迎阳，粉扉作堵。文艺之苑，图书之府。爰植梧竹，翠碧之溥。竹益冬荣，梧因夏膴。既敷其荫，又啸而舞。春暮首夏，炎日当午。合梧与竹，繁阴在下。鱼跳矜肥，鹦啭命侣。父既乐只，坎坎其鼓。载陡清泉，载陈列俎。歌声在节，丝声合拊。竹梧交枝，高出云雨。宾既醉止，举觞寿父。愿父寿乐，以续妣祖。以长孙子，以养父母，以承天之祜。
碧海谣，赠洪尊师
作者：郑元祐
朝代：元

我逢碧海之仙人，为赋碧海之仙谣。霞光楼观、不在东瀛大海外，煌煌紫芝一年三秀，近在计筹之山椒。山椒真人号南谷，乘云累侍通明朝。其言皇帝王霸若指掌，圣心倾泞、如以水沃焦。白云那知紫极贵，归休林壑殊逍遥。草衣木食甘应世，土阶茅茨或梦尧。坐致公卿贵人、北面拜稽首，真人眼空四海瞪泬寥。于时大弟子，独称薛与姚。洪君之家在天目，百年乔木风霜凋。时从真人问道岩谷里，暑时日烁石，寒时雪齐腰。道成真人驾鹤去，山头每每闻吹箫。于今三十载，海远天迢迢。先辈仪刑渐沦落，何以使我鄙吝消？骑牛青林躬耕苦日短，钓鳌碧海欲往嗟路遥。别来几度水清浅，相逢鬓发俱飘萧。吴王城中暍欲毙，拟渡碧海心旌摇。便欲乘槎共君去，问君登真之要诀，分君不死之药苗。万一天风引舟便，劳君远举云旗招。
神光楼，与张伯雨联句
作者：郑元祐
朝代：元
体裁：古风

藏书地肺穴，归巢湖领山。秋清蒹葭露，水落芙容湾。虫飞烛见跋，鹤唳棚上擐。桂丛岂充隐，草间斯投闲。脱帻鬓俱秃，哦诗意殊悭。惊飙搅坠叶，疏棂袅丛蕳。炉温夕熏罢，汀寒夜舟还。瀛屿倚突兀，海图挂斓斑。熊经谅方煦，豹隐知难攀？遥闻城门柝，却换刀头环。濡毫沥蟾滴，拄颊挥鱼颁。倚墙童齁熟，覆杯酒肠孱。神光出葭菼，澄怀斩茅菅。气存验当宁，道充甘抱关。腥腐孰不死，伐洗我独顽。仙从琴心舞，圣视鼎胙攽。出处匪异致，躁静难同班。渊宅鉴晁气，天游涤神奸。缅昔郿坞筑，馀此巾柙殷。并乏麦饭飨，益重黎氓瘝。两弹闻鹃血，重洒化鹤潸。穷阖劫灰聚，故国亡诗删。于焉遁葛井，岂徒慕商颜？茹芝腹能实，饮菊姿逾娴。披云陟砢硪，临池漱潺湲。神鲤破网出，乳狸据裀跧。烟际挐画鹢，掌中喂白鹇。去乡吴音鲠，支颐越吟艰。一世更聚散，多岐重忧患。睽违隔风雨，空闻佩珊瑚。
神光楼，与张伯雨联句
作者：郑元祐
朝代：元

藏书地肺穴，归巢湖领山。秋清蒹葭露，水落芙容湾。虫飞烛见跋，鹤唳棚上擐。桂丛岂充隐？草间斯投闲。脱帻鬓俱秃，哦诗意殊悭。惊飙搅坠叶，疏棂袅丛蕳。炉温夕熏罢，汀寒夜舟还。瀛屿倚突兀，海图挂斓斑。熊经谅方煦，豹隐知难攀？遥闻城门柝，却换刀头环。濡毫沥蟾滴，拄颊挥鱼颁。倚墙童齁熟，覆杯酒肠孱。神光出葭菼，澄怀斩茅菅。气存验当宁，道充甘抱关。腥腐孰不死？伐洗我独顽。仙从琴心舞，圣视鼎胙攽。出处匪异致，躁静难同班。渊宅鉴鼌气，天游涤神奸。缅昔郿坞筑，馀此巾柙殷。并乏麦饭飨，益重黎氓瘝。两弹闻鹃血，重洒化鹤潸。穷阖劫灰聚？故国亡诗删。于焉遁葛井，岂徒慕商颜？茹芝腹能实，饮菊姿逾娴。披云陟砢硪，临池漱潺湲。神鲤破网出，乳狸据裀跧。烟际挐画鹢，掌中喂白鹇。去乡吴音鲠，支颐越吟艰。一世更聚散，多岐重忧患。睽违隔风雨，空闻佩珊瑚。
离鸾曲，为贞妇徐夫人作
作者：郑元祐
朝代：元

鸾孤飞，凤不归，百年虽远情依依。请弹离鸾曲，秪愁听者哭。夫死南征儿尚乳，对镜离鸾泪如雨。大名城里千家杵，不歌不相私相语。为问嫠之哭，月上斗横屋。儿啼欲乳梦夫归，金创在骨血满衣。夫妇忠贞两不遗，匹如鸾凤参差飞。毋云青天远，千古令人览德辉。
稽康柳下锻图
作者：郑元祐
朝代：元

何所闻而来？不妨柳下锻。何所见而去，魏鼎不复爨。哀哉志士千古心，有锤弗锻跃冶金。
竹夫人
作者：郑元祐
朝代：元
体裁：古风

墨台有淑媛，不嫁敛眉妩。江南夏六月，火五金伏土。于时媛以洁，空中不受暑。携持枕簟间，断非戕斤斧。况复不妒忌，凉薄善自处。纱厨奉清欢，通宵默无语。君子加保抱，安寝梦净侣。各弹绿筠操，就中节更苦。严冷莫可犯，编排其有序。玲珑瑑黄玉，珫通映朱户。舞榭洞八窗，歌台高百堵。弗贻六宫怜，顿消汗如雨。安知凉秋至，君颜不复睹。此时愁绪多，恰同齐纨素。用舍良有时，宁问今与古？
竹夫人
作者：郑元祐
朝代：元

墨台有淑媛，不嫁敛眉妩。江南夏六月，火五金伏土。于时媛以洁，空中不受暑。携持枕簟间，断非戕斤斧。况复不妒忌，凉薄善自处。纱厨奉清欢，通宵默无语。君子加保抱，安寝梦净侣。各弹绿筠操，就中节更苦。严冷莫可犯，编排其有序。玲珑瑑黄玉，珫通映朱户。舞榭洞八窗，歌台高百堵。弗贻六宫怜，顿消汗如雨。安知凉秋至？君颜不复睹。此时愁绪多，恰同齐纨素。用舍良有时，宁问今与古？
答谢白马奭公送茶
作者：郑元祐
朝代：元

玉川破屋柴门晚，遣送灵苗似谷芽。秀句惊看红药嫩，狂歌起舞白题斜。篮封外裹藏丹箬，鼎候旁存伏火砂。啜罢东风欲仙去，更从何处觅三车？
简张仲举待制
作者：郑元祐
朝代：元

宵占两两使星东，川后迎恩启閟宫。海上天灯悬宝月，帷中神语飒冷风。云团芝盖香烟直，春入衢尊酒味同。况是词臣工致祝，鲸波永息岁恒丰。
简金伯祥高士
作者：郑元祐
朝代：元

瞻云西迈思悠然，过雨群峰紫翠连。儿子劬书能继业，羽人接袂且谈玄。可无海上安期枣，更有山头太华莲。便驾飙轮脱尘网，劫灰不到郁蓝天。
翻经，奉简天民有道先生
作者：郑元祐
朝代：元

矫矫金坛八十翁，翻经收得大乘功。瞳人水剪琉璃碧，舌相香喷菡萏红。一邑弦歌蒙子化，四窗灯火与孙同。太平有日归阳羡，还理田园乐岁丰。
肥、瘦二马
作者：郑元祐
朝代：元

狮子花骄蹴暖风，满臕如瓠气如虹。年来恣饱天闲粟，朔漠当收血战功。百战才馀骨与毛，枯株倚着费抓搔。何人终惠还刍秣？拂拭风鬉气尚豪。
肥、瘦二马·其一
作者：郑元祐
朝代：元

狮子花骄蹴暖风，满臕如瓠气如虹。年来恣饱天闲粟，朔漠当收血战功。
肥、瘦二马·其二
作者：郑元祐
朝代：元

百战才馀骨与毛，枯株倚着费抓搔。何人终惠还刍秣？拂拭风鬉气尚豪。
胡古愚南归
作者：郑元祐
朝代：元

胡君有佳儿，纯悫而静者。自君留词掖，思君不暂舍。亲老当悬车，迎之辇毂下。喜亲出都门，徒跣控亲马。祖道宾迭至，别杯酒更把。官秩司旗常，饯章宣风雅。击节想已屡，知音谁云寡？归途春冰泮，烧痕灵雨洒。喜见江南山，螺黛秀而野。挂帆胥江潮，卧听滩声泻。儿搆远碧楼，楼成君归也。旦旦候鹊喜，夜夜卜灯灺。出迎空里闾，驩声振屋瓦。妇增姑馔供，孙将儿衣扯。整蠹理篇帙，割鲜作脯鲊。君归乐如此，令我空蹊踝。行乐须及时，岁冲难久假。
自怡歌
作者：郑元祐
朝代：元

缅惟陶隐居，高卧松风楼。太平晋主特延聘，麟凤肯向人间游。试询山中何所乐，白云与我同悠悠。当时江左难将作，三纲坠地民风媮。所以自怡者，惟答白云盈陇头。至今称其高，疑是神仙流。东吴阿翁贞白裔，不遂鞅掌干王侯。国政虽未斁，黎氓却怀忧。忧民之责非预韦布谋，所以摆脱世寰声势利，惟与白云为伴俦。刍豢岂足适吾口，绮绣何以开吾眸？澹然白云相近处，那知倚门肮脏风马牛？热鏊翻饼紫缬赂方州，车轮括颈宰执图小秋。周为胡蝶蝶为周，天下之乐莫若怡云优。个中谁觉察，身心亦相雠。好如司马之独乐，知者良寡昧者稠。吾聆此语，奚翅钧天广乐锵琳球？老发雪种种，戒得当自脩。便欲陪杖屦，与云同去留。山中自怡者，慨然许识此意否，慨然许识此意否？
至元丁丑夏五，宣城汪叔敬、吴人干寿道、丹丘柯敬仲、国人泰兼善同仆游天平，次往灵岩，有作奉和二首 其一 天平魏公祠
作者：郑元祐
朝代：元

西望层峦草木青，魏公祠下拜仪刑。经纶有策回天地，忧乐无时忘阙庭。异代蒸尝遵典礼，故山香火下神灵。浮云变灭知何在？闲听松风语塔铃。
至元丁丑夏五，宣城汪叔敬、吴人干寿道、丹丘柯敬仲、国人泰兼善同仆游天平，次往灵岩，有作奉和二首 其二 灵岩涵空阁
作者：郑元祐
朝代：元

吴王宫阙草萋萋，飞阁重登意转迷。洗砚池边云欲暝，拜郊台上日平西。湖涵远浪千帆没，树响悲风一鹘栖。江海鸱夷招不返，荒烟野水鹧鸪啼。
至元丁丑夏五，宣城汪叔敬、吴人干寿道、丹丘柯敬仲、国人泰兼善同仆游天平，次往灵岩，有作奉和二首·天平魏公祠
作者：郑元祐
朝代：元

西望层峦草木青，魏公祠下拜仪刑。经纶有策回天地，忧乐无时忘阙庭。异代蒸尝遵典礼，故山香火下神灵。浮云变灭知何在？闲听松风语塔铃。吴王宫阙草萋萋，飞阁重登意转迷。洗砚池边云欲暝，拜郊台上日平西。湖涵远浪千帆没，树响悲风一鹘栖。江海鸱夷招不返，荒烟野水鹧鸪啼。
至正三年癸未冬辜月廿六日，贞居由荆溪过林下，留旬有三日，为写云林萧散图，并赋长句书其上留别
作者：郑元祐
朝代：元

人间契阔六年馀，清夜迎船过隐居。寒日当阶散霜雪，疏篁绕壁韵笙竽。烧香遂入维摩室，振席闲研老氏书。久识先生有仙骨，莫年服食转清虚。
至正十年正月一日，与龙门僧良琦、临海陈基联句，送匡庐道士于彦成归越，兼柬萧元泰、卢益修云
作者：郑元祐
朝代：元
体裁：古风

岁朝逢王春，雨雪暗吴下。行人明当发，别袂惨莫把。飘飖贺监舟，蹀躞灵运马。山驿梅始繁，溪船浪仍打。行纾庄舄吟，去结远公社。禹穴紬奥编，兰亭集群雅。神韵鹤氅朗，风标鹅经写。双凫继遐躅，千秋祝纯嘏。信凭回潮尾，春融枯樟胯。越台瞰蓬瀛，胥涛驾龛赭。白战隐鞍甲，绿醑酣觲斝。智囊倒精悍，词锋发侈哆。萧史德符欤，卢敖天游者。道枢混溟涬，语阱脱謑髁。但令冠峨峨，肯羡绶若若？沧海等稊米，黄金真土苴。接罹或露发，短褐不掩踝。捷若矢离弦，勇如金跃冶。青云步伊始，白雪和殊寡。土膏动勾芒，春情满原野。桂树歌讵已，柳枝折难舍。别梦梁月堕，清谈松风洒。蓬藋既可居，芦菔自堪鲊。望望玉山阿，来朝卜灯灺。
至正十年正月一日，与龙门僧良琦、临海陈基联句，送匡庐道士于彦成归越，兼柬萧元泰、卢益修云
作者：郑元祐
朝代：元

岁朝逢王春，雨雪暗吴下。行人明当发，别袂惨莫把。飘飖贺监舟，蹀躞灵运马。山驿梅始繁，溪船浪仍打。行纾庄舄吟，去结远公社。禹穴紬奥编，兰亭集群雅。神韵鹤氅朗，风标鹅经写。双凫继遐躅，千秋祝纯嘏。信凭回潮尾，春融枯樟胯。越台瞰蓬瀛，胥涛驾龛赭。白战隐鞍甲，绿醑酣觲斝。智囊倒精悍，词锋发侈哆。萧史德符欤，卢敖天游者。道枢混溟涬，语阱脱謑髁。但令冠峨峨，肯羡绶若若？沧海等稊米，黄金真土苴。接罹或露发，短褐不掩踝。捷若矢离弦，勇如金跃冶。青云步伊始，白雪和殊寡。土膏动勾芒，春情满原野。桂树歌讵已？柳枝折难舍。别梦梁月堕，清谈松风洒。蓬藋既可居，芦菔自堪鲊。望望玉山阿，来朝卜灯灺。
舒大尹伯洪之任晋陵
作者：郑元祐
朝代：元
体裁：古风

西门晓送舒晋陵，十里冲冲闻凿冰。邑侯生长单父邑，弹琴化行咸服膺。民风莫讶北南异，身教始为今者称。我歌侯听意良苦，且住槽拨朱丝绳。田间困悴非一日，锥刀割剥动千层。孱民不殊罝里兔，猾吏却如霜后鹰。豪强结托相表里，机变聚集誇才能。茧丝何曾宿杼轴，粟穗况欲栖沟塍。煌煌列宿在霄汉，扣首昊天呼不应。风声俗习一至此，问侯何以宽凌兢？侯从胄监学古训，仁义楼橹身先登。雄谈浪浪泻河汉，伟度浩浩吞鹍鹏。力行以言拯颓俗，定奋其力支崩腾。坐令凋瘵复完实，岂但贤劳不次升？腐儒歌长侯勉听，无肉如陵酒如渑。歌长意苦白日暮，忽见新月上渔罾。
舒大尹伯洪之任晋陵
作者：郑元祐
朝代：元

西门晓送舒晋陵，十里冲冲闻凿冰。邑侯生长单父邑，弹琴化行咸服膺。民风莫讶北南异，身教始为今者称。我歌侯听意良苦，且住槽拨朱丝绳。田间困悴非一日，锥刀割剥动千层。孱民不殊罝里兔，猾吏却如霜后鹰。豪强结托相表里，机变聚集誇才能。茧丝何曾宿杼轴？粟穗况欲栖沟塍。煌煌列宿在霄汉，扣首昊天呼不应。风声俗习一至此，问侯何以宽凌兢？侯从胄监学古训，仁义楼橹身先登。雄谈浪浪泻河汉，伟度浩浩吞鹍鹏。力行以言拯颓俗，定奋其力支崩腾。坐令凋瘵复完实，岂但贤劳不次升？腐儒歌长侯勉听，无肉如陵酒如渑。歌长意苦白日暮，忽见新月上渔罾。
舟中望邓尉山
作者：郑元祐
朝代：元

卧枕船舷诗思清，望中浑恐是蓬瀛。桥横水木已秋色，寺倚云峰更晚晴。翠羽湿飞如见避，红香染袅似相迎。依稀似近诛茅屋，鸡犬林萝隐隐声。
芝云堂
作者：郑元祐
朝代：元

仙家芝草晔五色，海日一照蒸成云。结为楼观霄汉上，千门万户皆氤氲。斑龙误骑有诵籍，云旗夜下星宫君。忽焉随地变为石，昆吾有刀切不得。岩壑高深翠涛积，卿云轮囷瑶草碧，永护金粟仙人宅。
芭蕉庵，为僧赋
作者：郑元祐
朝代：元

芭蕉为庵世所知，谕人生灭无多时。春风方抽绿罗卷，秋雨便折青瑶枝。丛茂如云盖有自，身飘著土当从谁？畦傍筑室善取譬，叶上濡墨仍题诗。猩红吐花粲堪数，鹅黄骈实甘如饴。使其坚牢阅世久，敢恨迫窄逢君迟。雨声萧萧集疏响，世路蓦蓦遭多岐。于兹不悟佛所说，金粟如来良足嗤。
芸斋
作者：郑元祐
朝代：元

博士斋居芸草香，青编不复蠹鱼伤。能穷腹里书三箧，敢望身前笏满床。雨屋篝灯惊鹤梦，月窗展卷澹萤光。孔门休用平生学，绿发应须佐世康。
苏公潭
作者：郑元祐
朝代：元

凤举不铩翮，龙腾不伤鳞。由来贵显者，定异寻常人。公昔令乌程，溺水已没身。河伯急扶出，体完气仍伸。公后践台鼎，潭名此其因。山厚玄豹伏，水清白鸥驯。怀公莅立处，云木青蓁蓁。赵侯或公馀，濯缨鉴渊奫。
苏武牧羊图
作者：郑元祐
朝代：元

飞鸿历历度天山，何处孤云是汉关？不滴望思台下血，君王犹及见生还。
范魏公祠
作者：郑元祐
朝代：元

白云乡里魏公祠，翼翼烝尝荐奠时。功盖百年书史载，道求千古圣贤知。山侵虎穴盘风磴，石拔鲸牙插羽旗。更上高亭望城邑，义田秋实正离离。
蔡孝子庐墓
作者：郑元祐
朝代：元
体裁：七言律诗

三十六峰云气深，墓庐何处得相寻？青山当户哀哀哭，白日孤光黯黯沉。驯虎欲嗥风落石，栖乌不定月穿林。三年泣血谁相问？虢虢寒泉涧下音。
蔡孝子庐墓
作者：郑元祐
朝代：元

三十六峰云气深，墓庐何处得相寻？青山当户哀哀哭，白日孤光黯黯沉。驯虎欲嘷风落石，栖乌不定月穿林。三年泣血谁相问？虢虢寒泉涧下音。
薛玄卿鹤斋
作者：郑元祐
朝代：元

君家少保已登云，留得青田貌后真。乌母督仙须显驾，羽车骖乘必长人。听经香案孤撑雪，啄菌瑶阶每遇春。迟子吹笙明月下，丹砂乞与顶头巾。
虚靖天师大道歌
作者：郑元祐
朝代：元

千峰秀攒龙虎山，学仙之人住其间。时乘飞驭下人寰，主掌符箓尸神奸。虚靖维出千载后，道风契天高莫攀。如网有纲枢有环，足以立懦而廉顽。岂徒风霆走禀命？政使仙圣皆承颜。大道甚夷民自艰，大道甚经民自孱。天师兴歌一哀唱，只在身中无往还。吁此血肉块，成坏等草菅。气归元海便无极，箭射虚空真等闲。无何虞赵二公辩方始，无乃七圣皆迷、所见才一斑。
虞侍讲书乃祖丞相雍公诛蚊赋
作者：郑元祐
朝代：元

父作更生灵，儿为命世英。西州睹威凤，南国剪长鲸。不厌朝廷小，终扶日月明。诛蚊赋重录，妙墨冠时名。
虞学士小像，为其侄孙堪题二首
作者：郑元祐
朝代：元

光岳英灵盖世雄，九天象纬贯心胸。六经文字关时运，韩柳孙丁又及公。紫芝眉宇凤麟姿，自是文章百世师。何必凌烟画冠剑？云仍翼翼奉烝祠。
虞学士小像，为其侄孙堪题二首·其一
作者：郑元祐
朝代：元
体裁：七言绝句

光岳英灵盖世雄，九天象纬贯心胸。六经文字关时运，韩柳孙丁又及公。
虞学士小像，为其侄孙堪题二首·其二
作者：郑元祐
朝代：元

紫芝眉宇凤麟姿，自是文章百世师。何必凌烟画冠剑？云仍翼翼奉烝祠。
虞胜伯江山风雨图
作者：郑元祐
朝代：元

雍公之孙胜伯父，落笔惊人意独苦。篆籀从衡写风雨，平林远岸舟横浦。想从出蜀看山多，笔锋森然如斮戈。春秋著成可奈何，酒酣拔剑须君歌。
虞胜伯画雨竹
作者：郑元祐
朝代：元

渭川烟雨绿漪漪，公子飞云出砚池。万个青琅秋一抹，高梢特耸凤凰枝。
西清庵冬日桂华盛开
作者：郑元祐
朝代：元

桂丛何自舞传葩，惊怪玄冬见此花。月窟再开金粟影，天香重降玉皇家。攀枝楚客歌招隐，耐冷嫦娥起散花。况有清霜辟蟫蠹，从兹不老是生涯。
西湖竹枝词二首
作者：郑元祐
朝代：元

岳王坟西是妾家，望郎不见见栖霞。孤山若有奢华日，不种梅花种杏花。青青两点海门山，郎去贩鲜何日还？潮水便如郎信息，江花恰是妾容颜。
西湖竹枝词二首·其一
作者：郑元祐
朝代：元

岳王坟西是妾家，望郎不见见栖霞。孤山若有奢华日，不种梅花种杏花。
西湖竹枝词二首·其二
作者：郑元祐
朝代：元

青青两点海门山，郎去贩鲜何日还？潮水便如郎信息，江花恰是妾容颜。
西马图
作者：郑元祐
朝代：元

西来万里气如云，便策天闲第一勋。此日登歌荐清庙，于今能得几人闻？
觱篥吟，次赵季文韵，赠老伶杜宽
作者：郑元祐
朝代：元

吴王故宫天早秋，谁吹觱篥城南楼？一吹风生鹔鹴裘，再吹何人敢伊优？曲终引气如刀锼，龙笛凤笙皆不侔。五音喷薄一吸收，玉关泪落定远侯。不独壮士皆回头，杜伶何来自中州。目睫每射车前牛，不以伎业寒飕飕。妙吹觱篥冠名流，嚼宫喷徵无时休。巧如春莺转晓簧舌抽，歘如饥鹘啸树呼高飂。惨如国殇举燐、精灵夜相求，划如雌龙挟雨、归吟百丈湫。纬嫠与爨妇，听终各自愁。为问竹枝芦叶、若为写出秦青讴？四座皆感叹，何如谢安石，素抱苍生忧。且复弹丝弄竹，少为东山留。我愿谢公上廊庙，任臣邻掌调燮锵琳球。一鸣箫韵下威凤，和乐雍雍闻九丘。毋但谣觱篥，妙语高浮浮。功成拂衣沧海上，仙人并辔骖螭虬。却怜江潭憔悴者，悲世迫隘赋远游。
读碑图
作者：郑元祐
朝代：元

摩挲汉鼎朵馋颐，臣道为忠孝可移。枉使南来五千里，越江漫读孝娥碑。
谢刘廷干漕使馈肉
作者：郑元祐
朝代：元

琐屑鱼虾不厌腥，惊闻一脔到斋扃。荠肠久断闻韶味，蒿目愁看在罶星。破履尚图儿致养，解颐空对客谈经。西风峭急江湖晚，何处充饥有楚萍？
谢太傅像
作者：郑元祐
朝代：元

秦兵百万压东南，宗社安危已独担。却置捷书棋局底，诸君犹认罪清谭。
谢自然像
作者：郑元祐
朝代：元
体裁：古风

老韩语屈雄世间，好用险语搜神奸。上仙飞空诣丹阙，政自与世无相关。奚为造言极诬诋，何妨月照千江水。龙伯珠宫深处明，鹤发嵩师酝时喜。扶植世教须老韩，天风不碍锵鸣鸾。不见果州南充县，香火至今盟未寒。
谢自然像
作者：郑元祐
朝代：元

老韩语屈雄世间，好用险语搜神奸。上仙飞空诣丹阙，政自与世无相关。奚为造言极诬诋？何妨月照千江水。龙伯珠宫深处明，鹤发嵩师酝时喜。扶植世教须老韩，天风不碍锵鸣鸾。不见果州南充县，香火至今盟未寒。
贞逸处士
作者：郑元祐
朝代：元

处士生无字，端居代有人。飞书表贞逸，闭户乐清真。生意萱花晓，恩光棣萼春。悬知束帛聘，侧席待天民。
赋巫峡云涛石屏
作者：郑元祐
朝代：元

石理庚庚有至文，江涛鼓浪忽蒸云。鬼神不露雕镂巧，那得阴阳一线分？
赋采香径，送吴县张令升佐嘉定州
作者：郑元祐
朝代：元

泰伯常采药，深蹊入芳菲。攀桂作帷帐，纫兰制裳衣。坐令文身俗，悉从端委归。支胤后世君，礼让日渐违。迷阳行棘足，蘼芜露沾衣。三秀不改度，斋房耀灵辉。撷之荐瑶席，神享民是依。
赠丽水治农少府二首
作者：郑元祐
朝代：元

一寸山坳一寸田，高低岩溜接山泉。论升起税斤称谷，此是山城大有年。牛羊日夕下山时，出穴耽耽虎正饥。不是仁侯护羸畜，麒麟折角獍枭肥。
赠丽水治农少府二首·其一
作者：郑元祐
朝代：元

一寸山坳一寸田，高低岩溜接山泉。论升起税斤称谷，此是山城大有年。
赠丽水治农少府二首·其二
作者：郑元祐
朝代：元

牛羊日夕下山时，出穴耽耽虎正饥。不是仁侯护羸畜，麒麟折角獍枭肥。
赠制笔温生二首，并引
作者：郑元祐
朝代：元

神光楼上春联句，醉里纵横笔屡挥。归到吴中见蒙子，斯文徵艺有神机。温生有子能传业，郑老无书可寄君。他日制成壸领记，尚凭毛颖话慇勤。
赠制笔温生二首，并引·其一
作者：郑元祐
朝代：元

神光楼上春联句，醉里纵横笔屡挥。归到吴中见蒙子，斯文徵艺有神机。
赠制笔温生二首，并引·其二
作者：郑元祐
朝代：元

温生有子能传业，郑老无书可寄君。他日制成壸领记，尚凭毛颖话慇勤。
赠姚尊师
作者：郑元祐
朝代：元

山中学仙侣，乡来发皆玄。惊我头白来，忽已十七年。民物殊更变，青山独依然。馆我太霞室，酌以松根泉。非君慰幽独，空斋难晏眠。
赠岑医士
作者：郑元祐
朝代：元

经络多岐脉贯身，颠崖性命属谁伸？如生独得岐黄秘，起死能兼郭华神。龙献古方长系肘，虎巡熟杏不伤人。悬知此道无疵吝，花发莺啼到处春。
赠张景亮仕回
作者：郑元祐
朝代：元

投老何曾畏简书，青山元不负吾庐。鱼须久叠床头笏，马軏新悬屋角车。翠被春寒听雨睡，白头日午趁风梳。好官付与诸郎做，千古封留意有馀。
赠张月庭道士
作者：郑元祐
朝代：元

为爱中庭月一方，坐看河汉转苍苍。山河影在无圆缺，漏刻声中有短长。灵药杵风金兔伏，桂花霏雪綵鸾翔。广寒原是栖真地，歌引霓裳入醉乡。
赠张生
作者：郑元祐
朝代：元

堂堂金源公，门墙多桃李。根柢无浅深，恩荣周远迩。张生事公久，最为公所喜。折旋杖屦间，唯诺图书里。公承天子诏，驰传将使指。宵忧泣牛衣，昼征麾马箠。风餐邮亭庖，露炊官署米。蹀躞趣装骑，纷纶割鲜匕。
赠无锡强教谕
作者：郑元祐
朝代：元

义门影逼梁溪水，诵声琅琅长应耳。中有文儒名父子，教铎铿鍧相继起。毗陵去家不百里，蔼蔼春云尽桑梓。三年职教识才美，鼓箧来游无远迩。振衣升堂静兀兀，槩于群经味其旨。坐见金精出炉箠，泮池冰消跃赤鲤。坛杏缄春红蕊蕊，政成南归黠行李。明月清风满船尾，归娱慈亲綵衣喜。醲酒华堂纷拜跽，棣萼春辉交韡韡，咸祝先生此升矣。
赠日本僧
作者：郑元祐
朝代：元

海以岛屿为连城，其大每与龙伯争。珊瑚柱冷建宫阙，翡翠浪暖开蓬瀛。亦有神僧出其国，能与古佛同无生。饭香盛贮帝青钵，身垢沐浴琉璃瓶。锡飞曾追独鹤远，杯渡至比群鸥轻。辅教编成献明主，弯弓机险开群盲。梅花飞雪岁云暮，冰树削玉天初晴。鱼翻春波迓鼓柁，马嘶晚驿知扬旌。荡茶榻前启沃处，不让义夫留大名。
赠曹相士
作者：郑元祐
朝代：元

魏武子孙谁尚贤，相人唐举得真传。王侯蝼蚁知同尽，留取双瞳鉴碧天。
赠朱君复秀士
作者：郑元祐
朝代：元

松陵驿里雨骚骚，剪拂谁甄汗马劳？扁石呼儿朝授简，疏棂启帙夜焚膏。不因圣药无熊胆，每为神山有凤毛。老我江湖读书眼，会看攀桂月轮高。
赠柯敬仲，次王止善韵
作者：郑元祐
朝代：元

楚天鸿雁白云秋，归卧沧江看水流。莫问湘累王子宿，且同新息贾胡留。山林不返趋朝梦，道路难为筑室谋。莫遣虹光贯明月，眠波帖下有沙鸥。
赠永嘉高生
作者：郑元祐
朝代：元

高生永嘉秀，秀也实南金。学启麟经秘，雏生凤穴深。浪花迎客棹，霜叶变枫林。异日巍科掇，秋期又盍簪？
赠江右哲上人
作者：郑元祐
朝代：元

江右山水窟，所产多才贤。溢为空门秀，一一皆清妍。向时欣太中，说法龙河壖。遂令吴下雪，便参老晖禅。昼飞楚畹墨，夜发升州船。文庙日有赐，来自冥冥天。地蒸金银气，海涌云霞鲜。歆艳谷崖动，参究槌拂捐。东归住双峨，户屦来后先。光风流转处，名满越与燕。哲也继欣出，研坳侵雪肩。芳丛依苔石，瘦竹穿涧泉。神闲妙盘礴，思入孤桐弦。朝阳鸣孤凤，秋空唳饥鸢。想从闻思脩，六根互相宣。听者悉说喜，赠章动盈篇。恨非昌黎伯，乃欲观其颠。要须三摩地，契悟非言传。
赠江右哲上人
作者：郑元祐
朝代：元
体裁：古风

江右山水窟，所产多才贤。溢为空门秀，一一皆清妍。向时訢太中，说法龙河壖。遂令吴下雪，便参老晖禅。昼飞楚畹墨，夜发升州船。文庙日有赐，来自冥冥天。地蒸金银气，海涌云霞鲜。歆艳谷崖动，参究槌拂捐。东归住双峨，户屦来后先。光风流转处，名满越与燕。哲也继訢出，研坳侵雪肩。芳丛依苔石，瘦竹穿涧泉。神闲妙盘礴，思入孤桐弦。朝阳鸣孤凤，秋空唳饥鸢。想从闻思脩，六根互相宣。听者悉说喜，赠章动盈篇。恨非昌黎伯，乃欲观其颠。要须三摩地，契悟非言传。
赠笔工沈日新
作者：郑元祐
朝代：元
体裁：古风

南州先生真玉人，苏家季孟世绝伦。良公骑尾上天去，清润馀流溪水滨。东老之家酒熟未，其孙犹以縳笔闻。公家兄弟不负笔，我辈颓之天且嗔。不如醉用榴皮写，仙人岂亦能书者？
赠笔工沈日新
作者：郑元祐
朝代：元

南州先生真玉人，苏家季孟世绝伦。良公骑尾上天去，清润馀流溪水滨。东老之家酒熟未？其孙犹以縳笔闻。公家兄弟不负笔，我辈颓之天且嗔。不如醉用榴皮写，仙人岂亦能书者？
赠篆刻朱生盛
作者：郑元祐
朝代：元

子刻印如刻秋涛，转摺变化手纵操。螭扁神凝李斯篆，肯綮妙悟庖丁刀。汉章旧制蟠龟钮，魏武新书閟虎韬。太史周南纵留滞，剑文仍欲洗金膏。
赠翰古清
作者：郑元祐
朝代：元

虞公借榻宗镜堂，四众乡仰不暂忘。古清上人独见取，赠以金薤之琳琅。公时目眚视贸贸，文成欲写难成行。殒星著纸废属读，风襟露带斜低昂。中言上人善幻化，神龙千丈一钵藏。蜿蜒委蛇各有态，擘云掣电金蛇光。海涛翻山霹雳碎，怒捲河汉如壶浆。世人蒿目不敢觑，师独摩抚如驯羊。神膏点鳞翠鬣舞，金篦刮瘼星芒张。珊瑚千树宫室秘，献以耆婆未睹之药方。师哀其诚为摹写，风旗雷车雨脚霶。点睛未了便飞去，砚坳有墨空淋浪。愿师骑之上帝都，为问苍生谁短长？凫眠鹤翥且莫辨，伽那定里松花香。
赠薛相士
作者：郑元祐
朝代：元

君不见会稽杨廉夫，醉吹铁笛声呜呜。又不见虎林张伯雨，灵石溪边待轻举。二子道异出处殊，长歌短吟意则俱。薛生相人两眼耀流电，二子喜之皆赠以所制之诗书。诗如于阗璊玉装剑璏，书似昆吾宝刀切琳腴。生矜袖中有明月，出以照我白髭须。我须日加白，我面岁增黑。笔砚惭久芜，江湖厌为客。生工鉴人知我者，虞翻骨屯由命也。儿痴家贫四壁立，谁为老韩念东野？生见张杨烦寄声，老来何处堪归耕？珠藏深渊剑在匣，夜夜空谷腾光晶。
赠薛相士
作者：郑元祐
朝代：元

子有唐生术，谁如范叔寒？知无狼顾骨，可有鹖皮冠？野日晴犹懒，春泥晓未乾。多君远相顾，不用画灰看。
赠藏书顾明则
作者：郑元祐
朝代：元

昔人于书皆手钞，六经子史方神交。编摹虽勤不闻道，是亦蠹蟫书作巢。积书之家费装缉，褙工亦由书传出。一朝妙手完缺残，正如云开睹初日。我欲一问顾生家，松陵春晴桃始华。蟠胸万卷老多忘，检卷只如昏树鸦。嗟嗟书生吴钜族，风霜日夜摧乔木。虽然业身簿秩间，有眼且看江南山。
赠谭台史
作者：郑元祐
朝代：元
体裁：古风

高昌佳公子，气横海岳秋。玉壶洗零露，锦机濯芳洲。真致埃壒外，独与神明游。岧峣凤凰台，日晏行云愁。帝念南纪大，建台分顾忧。列圣耳目寄，职斯布皇猷。谁工古人学，可参宪臣谋。之子被辟命，束书上升州。煌煌三台星，列宿莫敢俦。而子妙折旋，婉娈通衿喉。不居世禄懿，远慕儒术优。先正高与马，德言皆可雠。骨朽名不泯，耿光悬斗牛。子能勖令闻，席珍重天球。况复五彩笔，尽意工冥搜。飞花落棋局，弱柳维江舟。感此时物佳，念子何能休？龙驹少汗血，驽马老益羞。白云高莫和，青山晓加稠。日没烟树远，重倚城南楼。
赠谭台史
作者：郑元祐
朝代：元

高昌佳公子，气横海岳秋。玉壶洗零露，锦机濯芳洲。真致埃壒外，独与神明游。岧峣凤凰台，日晏行云愁。帝念南纪大，建台分顾忧。列圣耳目寄，职斯布皇猷。谁工古人学？可参宪臣谋。之子被辟命，束书上升州。煌煌三台星，列宿莫敢俦。而子妙折旋，婉娈通衿喉。不居世禄懿，远慕儒术优。先正高与马，德言皆可雠。骨朽名不泯，耿光悬斗牛。子能勖令闻，席珍重天球。况复五彩笔，尽意工冥搜。飞花落棋局，弱柳维江舟。感此时物佳，念子何能休？龙驹少汗血，驽马老益羞。白云高莫和，青山晓加稠。日没烟树远，重倚城南楼。
赠达长司懋衡
作者：郑元祐
朝代：元

十月二日君生辰，菊有黄花霜露新。汉朝既须召贾马，嵩岳岂徒生甫申？众瞻云霄黄鹄举，自爱江海白鸥驯。乌丝昼临峄山刻，银笺夜制吴宫春。政尔扬舲海潮上，忽然煮茶溪水滨。啭枝幽禽语留客，搀腊野梅开向人。苍生却问谢安石，白首可同郑子真？
赵仲穆画
作者：郑元祐
朝代：元

王孙画思凌紫青，千峰削出秋冥冥。丹台疑通玉京路，飞瀑上溅银河星。抱琴随马风泠泠，定知不是王门伶。山空水流木叶落，曲终正不求人听。溪流明灭夕阳晚，似有樵唱来岩坰。王孙归卧鸥波亭，钧天清都梦始醒。浮云变灭不挂眼，盘石溪边且濯缨。
赵千里聚扇上写山，次伯雨韵
作者：郑元祐
朝代：元

宋诸王孙妙盘礴，万里江山归一握。卷藏袖中舒在我，清风徐来縠衣薄。文采于今沦落馀，雕阑玉砌凄烟芜。宝玉不随黄土化，门上空啼头白乌。
赵善长枉顾玉山，遂以绢为予索画，并诗其上
作者：郑元祐
朝代：元

顾家绢如鸡子皮，赵生画似鲛人机。冰丝瑩滑始受彩，天藻绚烂方含辉。海波金芒鳌背上，溪树翠锁春洲肥。渔师出港晴举网，野老问渡寒褰衣。试讯何从有此景？顾在笔底纵横挥。
赵善长枉顾玉山，遂以绢为予索画，并诗其上
作者：郑元祐
朝代：元
体裁：古风

顾家绢如鸡子皮，赵生画似鲛人机。冰丝莹滑始受彩，天藻绚烂方含辉。海波金芒鳌背上，溪树翠锁春洲肥。渔师出港晴举网，野老问渡寒褰衣。试讯何从有此景，顾在笔底纵横挥。
赵子昂马图
作者：郑元祐
朝代：元

王孙曾骑天厩驎，每忆龙驹便写真。曹霸祇今那复得？丹青剥落泪沾巾。
赵子期尚书小瀛洲
作者：郑元祐
朝代：元

粉署煌煌闪幼霞，道山宫阙宰衡家。碧梧每集朝阳凤，瑞露长滋夜合花。风里槐音闻奏乐，秋来星彩验乘槎。十洲多是神仙宅，谁识溪真尚浣纱？
赵季文茶屋
作者：郑元祐
朝代：元

萧萧茶屋傍池开，谩谩丛筠带雨栽。窗雪晃晴鸡误唱，炊烟带暝鹤归来。醉酒烧烛亲黄卷，静爱飞花点绿苔。尊酒久违真寂寞，鹧鸪啼上越王台。
赵松雪人马
作者：郑元祐
朝代：元

王孙昔骑天厩驎，貌得名驹并圉人。羲台路寝风日美，绣勒锦鞯花柳春。吾闻冀北之野，每以谷量马。骏骨千金古来寡，世皇骑之一天下。鞭笞四海入袅蹄，亿兆俯伏听鸣嘶。如何频年顿失之，对画令人双泪垂。
赵松雪画
作者：郑元祐
朝代：元

鸥波亭前千叠山，缥缈峰峦烟霭间。既如春云多态度，复似静女工幽娴。老槎霜寒露刻削，崩湍雨霁声潺湲。飞楼涌殿出林表，中有逸人相往还。风帆截溪马载道，兼有艇子维沧湾。有时扣舷一清唱，有时谈玄一破颜。吴兴仙翁补天手，毫端五色春斓斑。画成未数董北苑，王维二李相跻攀。自翁骑鲸上天后，至今玉佩声珊珊。空令下土宝遗墨，真赝纷纷谁与删？
赵松雪画马
作者：郑元祐
朝代：元

地用莫如马，壶头竟何施？寒风善相不假式，何必郭家口齿谢家鬐？神驹龙变如何按式取，譬之图面八骏令人嗤。君不见房星精飞光，夜流拽练明。汉家都厩尽凡骨，冀之北土龙方生。儿能引弓射乌鼠，便解骑过宛王城。玉堂学士亲眼见，貌得风蹄耀流电。山人半世只步行，髀肉何曾识鞍韅。每每作诗题马图，千金骏骨世所无。人间空费粉墨摹，玄黄牝牡真成诬。
过九里寺
作者：郑元祐
朝代：元

湖边法喜楼，千顷冷涵秋。吟绕维摩室，风生杜若洲。
过沈仲说清樾轩
作者：郑元祐
朝代：元

眷此龙伯国，湖江白漫漫。路出洲渚上，天垂葭苇端。林树茂清樾，浪花浮碧澜。烟消栋宇出，露下场圃宽。渔师自绳擉，农老仍衣冠。隐侯有令德，篯铿富清欢。跫音喜人至，戟手劝客餐。酒行鹤献舞，饮具鱼横盘。自称礼法野，所贵人情安。江山岁欲暮，风露日以寒。兰佩香久歇，蒯缑铗空弹。怀君不暂置，于世何所干？明发当复来，寿杯为子乾。
送乐鼎仪归东平
作者：郑元祐
朝代：元

岱宗高入帝青寒，策马东归不厌看。一变便兴周礼乐，两生那识汉衣冠？雨休树下碑仍在，云起封中玉未刊。更上灵光殿基望，冥冥鸿鹄有修翰。
送人
作者：郑元祐
朝代：元

岁月蹉跎秋复春，轮囷瘿树不求伸。斧斤何待秋零落，多是长松百尺身。
送任学录归松江
作者：郑元祐
朝代：元

海边委却钓鳌竿，鼓箧来吴佐学官。纠录尽推经术邃，藏修不厌客毡寒。篷窗夜听蒹葭雨，荠馔朝餐苜蓿盘。三载赋归春欲暮，柳花如雪暗江干。
送何举人北上二首
作者：郑元祐
朝代：元

练川文学旧从游，户屦儒生学最优。北上神京当六月，凉风桂子已含秋。闻说京师喜气多，万家齐唱董逃歌。坞金何日宽民赋？海宇频频望泰和。
送何举人北上二首·其一
作者：郑元祐
朝代：元

练川文学旧从游，户屦儒生学最优。北上神京当六月，凉风桂子已含秋。
送何举人北上二首·其二
作者：郑元祐
朝代：元

闻说京师喜气多，万家齐唱董逃歌。坞金何日宽民赋？海宇频频望泰和。
送何景文
作者：郑元祐
朝代：元

郡国推何武，江湖光郑虔。世儒方酝籍，诗律尚清妍。宰相才难得，文章妙莫传。归耕钓台畔，早寄白云篇。
送俞叔元从游慈溪陈文昭
作者：郑元祐
朝代：元

百舍重趼从师游，为道不为利禄谋。今子远鼓浙东枻，涛江日暮青山稠。慈溪为县山水幽，制锦者谁陈太丘。退食何曾废探讨，固应户屦远相求。它时卒业归语我，坐见一鹗横清秋。
送俞教授之馀杭
作者：郑元祐
朝代：元

馀杭县前春水生，校官书舟如叶轻。莺啼讲坛杏垂实，鱼跃泮水芹抽茎。易于观天圣域敞，文者载道天机精。明年彤庭对策后，我亦阊门迓前旌。